
סדר היום:

הצעת חוק ההתייעלות הכלכלית (תיקוני חקיקה ליישום התכנית הכלכלית

לשנים 2009 ו-2010), התשס"ט-2009    -    פרק ד' – עורכי-דין זרים – הצבעות.
נכחו:

חברי הוועדה:

דוד רותם – היו"ר

מיכאל בן-ארי

ציפי חוטובלי

יריב לוין

אופיר פינס-פז

יוחנן פלסנר

מוזמנים:

עו"ד יובל וולמן, יועץ לשר האוצר

ודים גודון, משרד האוצר

פיני שחר, מנהל מחלקת ביטוח כללי, אגף שוק ההון, משרד האוצר

עו"ד אסי קליין, הלשכה המשפטית, משרד האוצר

עו"ד עמי ברקוביץ, משרד המשפטים

עו"ד גאל אזריאל, משרד המשפטים

עו"ד שירלי אבנר, משרד המשפטים

השופט ד"ר גבריאל קלינג, לשכת עורכי-הדין

עו"ד אורן פרסקי, לשכת עורכי-הדין

עו"ד שמעון שי לפיד, לשכת עורכי-הדין

עו"ד אביגדור דורות, לשכת עורכי-הדין

עו"ד אד פרידמן, לשכת עורכי-הדין

עו"ד ריצ'רד רוברטס, לשכת עורכי-הדין

עו"ד ג'רמי בנימין, לשכת עורכי-הדין

עו"ד עידו גונן, לשכת עורכי-הדין

עו"ד יעל גויבסקי, לשכת עורכי-הדין
מנהלת הוועדה:

דורית ואג

ייעוץ משפטי:

סיגל קוגוט

אלעזר שטרן

רשמה וערכה:

אהובה שרון – חבר המתרגמים בע"מ

הצעת חוק ההתייעלות הכלכלית (תיקוני חקיקה ליישום התכנית הכלכלית

לשנים 2009 ו-2010), התשס"ט-2009   -    פרק ד' – עורכי-דין זרים

היו"ר דוד רותם:


אני מתכבד לפתוח את ישיבת ועדת החוקה חוק ומשפט בהצעת חוק ההתייעלות הכלכלית (תיקוני חקיקה ליישום התכנית הכלכלית לשנים 2009 ו-2010), התשס"ט-2009, פרק ד' – עורכי-דין זרים – הצבעות.

אלעזר שטרן:

יש עוד כמה דברים שנשארו פתוחים מאתמול ואני מציע שנחזור קודם כל לדברים הפשוטים שאין לגביהם מחלוקת ואז נמשיך הלאה.


אני מתכוון לסעיף 98ד(א) שמדבר על מתן היתר ללשכה. נציגי משרד המשפטים העלו אתמול את הטענה שכדי להבנות את שיקול הדעת של הלשכה לגבי מתן ההיתר, מה אמורים להיות השיקולים שלה במתן ההיתר החד-פעמי, התוספת מוסיפה אלמנט שמבנה את שיקול הדעת של הלשכה ובעצם מה היא צריכה לשקול כדי לתת את ההיתר. כמובן הכוונה והייעוד של הסעיף הזה היא לאפשר את הפעילות החד-פעמית שהיא לא פעילות נוכחות כאן ולא פעילות שבאה לפתוח כאן משרד או שלוחה. לכן התוספת שאנחנו הצענו אומרת להוסיף את המלים "אם השירות המשפטי בעניין דין זר ניתן בישראל שלא בדרך עיסוק". המונח שלא בדרך עיסוק קיים כבר כיום בסעיף 20 לחוק הלשכה שמדבר על ייחוד פעולות המקצוע, ושם נאמר שהאיסור לעשות פעולות שעורך-דין עושה זה רק אם הדבר נעשה בדרך עיסוק או אף שלא בדרך עיסוק בתמורה.


לכן חשבתי שהמינוח "שלא בדרך עיסוק" מבטא את העובדה שמדובר כאן באיזשהו היתר חד פעמי, היתר נקודתי שבאמת לא בא להיות בדרך עיסוק.

אורן פרסקי:

עלינו זה מקובל.

אסי קליין:

אתה מוסיף את המילה בישראל.

אלעזר שטרן:

כן, אני מוסיף את המילה בישראל.


נקודה נוספת בסעיף 98ה(א)(2), בעקבות הערת משרד המשפטים, שינינו את הניסוח "לחמש שנים לפחות בתקופה הסמוכה לבקשת הרישום" ואז הכוונה היא שגם אם יש איזשהו פער של זמן, זה לא מיום אלא יש איזשהו מרחב מסוים.

היו"ר דוד רותם:


בסדר. זה לא חייב להיות צמוד דופן.

אורן פרסקי:

נכון, אבל זה מספיק סמוך כדי שאנחנו נכיר בזה. מקובל עלינו.

אלעזר שטרן:

נחזור לעמוד 3, סעיף 98א, הגדרת משרד עורכי-דין זר, סעיף קטן (ד). הסעיף הזה כבר נדון רבות לעניין ההגבלה לאחריות בעל המניות, האם להחיל את הדרישה הזאת או לא להחיל אותה לגבי משרד עורכי-דין זר שהוא תאגיד. 

היו"ר דוד רותם:


היא לא תחול אם יפתרו לנו את בעיית הביטוח. אם לא יפתרו את בעיית הביטוח, היא תחול.

אלעזר שטרן:

צריכים לשקול האם להשאיר או לא להשאיר את הסעיף הזה.

היו"ר דוד רותם:


נכון. לכן אני רוצה שנעבור לסעיף 98ה(4), נושא הבטוחות.

אלעזר שטרן:

לפני הגדרת השירות המשפטי?

סיגל קוגוט:

כן. זה קשור לזה.

שירלי אבנר:

אנחנו מתנגדים לסעיף הזה ואני אסביר למה.

היו"ר דוד רותם:


לא, את לא צריכה להסביר.

שירלי אבנר:

לא אחזור על דברים שנאמרו. אני אנסה לשכנע  בהיבט הפרקטי. בהיבט הפרקטי אנחנו מתמודדים עם הדברים האלה בחוק אחר ואנחנו לא מצליחים לפתור את הבעיה הזאת. אנחנו לא מצליחים לקבוע מה יהיה גובה הביטוח וכיצד זה ייעשה. כדי לסבר את האוזן אציין שגם ביטוח לא נותן פתרון, גם ביטוח, גם ערבות בנקאית, ואפילו לדעתי הפיקדון. אף אחת מהאופציות האלו לא נותנת פתרון מלא לחששות שהועלו כאן בוועדה ונמסרו לי, כי לא ישבתי כאן בכל הדיונים הארוכים שהתקיימו.


למשל, חובת ביטוח. אי אפשר להגיש תביעה, אין עילת תביעה ישירה נגד חברת הביטוח.

היו"ר דוד רותם:


אתם לא שמעתם את מה שאני אמרתי, שזאת תהיה פוליסה שתהיה בה זיקה ישירה.

אלעזר שטרן:

הדבר הזה הוסף בנוסח. 

סיגל קוגוט:

מה שהוחלט בוועדה שמופיע כאן בנוסח הוא שחברת הביטוח לא תהיה רק ישראלית, כדי לאפשר איזו תחרות, אבל אחת מן השתיים: חברת הביטוח הזרה, או שהיא תהיה מאחת ממדינות ה-OECD או שהיא תהיה כזו שקיבלה כבר היתר לצורך עניין אחר פלוס בפוליסה שלה מופיע תנאי שאפשר לתבוע בארץ. זה הרעיון.

היו"ר דוד רותם:


גברת אבנר, אני אעשה את זה מאוד פשוט, כדי שלא יהיה בכלל ויכוח. אני אצביע נגד החוק. אני. אני לא יודע מה יעשו חבריי אבל אני אצביע נגד החוק הזה אם אתם תבקשו ממצד אחד שהחברות האלה יהיו חברות בעירבון מוגבל, וזה אחת הדרישות שלכם, אתם תכניסו שם מי שאינם עורכי-דין, דהיינו שאין לי נגדו כלום, ואתם לא תסגרו את נושא הביטוח. תחליטו מה אתם מעדיפים, אחת מהשתיים. לא יכול להיות מצב שעורך-דין ישראלי יהיה חשוף לתביעות ועורך-דין זר יהיה פטור מהתביעות.

שירלי אבנר:

הוא חשוף לתביעות. יש עילת תביעה אישית נגדו.

היו"ר דוד רותם:


איפה? בחוץ לארץ. איפה אני אתפוס אותו? הוא בכלל לא כאן. אפילו להוציא נגדו צו עיכוב יציאה מהארץ אני לא יכול.

שירלי אבנר:

למה אתה לא יכול?

היו"ר דוד רותם:


כי בתי המשפט היום מקמצים מאוד בהוצאת צווי מניעה ואומרים לך שתפקיד לפחות כסף וכל הדברים האלה.

שירלי אבנר:

אבל אם רואים שקיים חשש עיכוב יציאה מהארץ, אפשר לבקש.

היו"ר דוד רותם:


לבקש, אפשר, אבל תקראי את הפסיקה ותאמיני לי שאני מכיר את הפסיקה הזאת מכל הכיוונים שלה ואני יכול להכתיב לך אותה הפוך, גם מהסוף להתחלה. כאשר מרכז חייו של אדם בחוץ לארץ ויש תביעה, לא יעכבו אותו מלצאת ולחזור לביתו. אין שום סיכוי כזה בעולם.  הביטוח יעזור כי בביטוח אני אתבע בישראל את חברת הביטוח.

שירלי אבנר:

אבל אין לך עילת תביעה.

היו"ר דוד רותם:


אתם לא קראתם את התנאים שכתובים אצלנו. יהיה כתוב בפוליסה שיש תביעה ישירה נגד חבר הביטוח, נקודה.

אורן פרסקי:

אולי זה לא מכוסה מספיק. כתוב שתהיה עילה בישראל ופה הכוונה שתהיה עילה ישירה כלפי חברת הביטוח והניזוק. את זה עדיין לא כיסינו.

אד פרידמן:

היות שאנחנו לא ממציאים את החוק הזה, אני רוצה לצטט את החוק בניו-יורק לגבי מה שנקרא שם יועץ משפטי זר. אחד התנאים הוא שאותו עורך-דין זר ימציא התחייבות או ראיה מתאימה על ביטוח מקצועי בסכום שייקבע על ידי המפקח, כדי להבטיח את ההתנהגות המקצועית האחראית והנכונה. 

היו"ר דוד רותם:


אתה מתפרץ לדלת פתוחה. אל תביאו לי את השומרים כי זאת לא דוגמה בכלל. 

שירלי אבנר:

על אחת כמה וכמה.

היו"ר דוד רותם:


השומרים הם כולם ישראלים ואף אחד לא רוצה לבטח אותם ולכן זה מסתבך. מה עושים עם ה-MDI? איפה ה-MDI מבטח? איפה רופאים מבטחים?

שירלי אבנר:

אין חובת ביטוח.

היו"ר דוד רותם:


כדי לקבל רשיון לבית חולים, יש חובת ביטוח. מי שרוצה רשיון לבית חולים, יש לו חובת ביטוח.

שירלי אבנר:

לרופאים אין חובת ביטוח.

היו"ר דוד רותם:


לבתי חולים יש. מי מבטח אותם? אף חברה ישראלית לא. הכל זה ב-MDI ומצאו את הפתרון והשוק העולמי לא השתגע והעלה מחירים רק בגלל שיש רופאים.

שירלי אבנר:

יש הבדל בין ניסיון לקבוע כללים שאין לנו את הכלים לקבוע אותם. אין לנו את הכלים לקבוע את הכללים. כיצד נקבע מה יהיה גובה הביטוח? אצל מי תופקד הערבות הבנקאית? אצל מי יופקד הפיקדון? כיצד הוא יופקד? האם בניירות ערך? איזה פיקדון זה יהיה?

היו"ר דוד רותם:


הבנתי. בקיצור, אתם מתנגדים. אם כן, אנחנו חוזרים אחורה.

שירלי אבנר:

אני מנסה להסביר מה יהיו כאן הבעיות עם סעיף כזה.

היו"ר דוד רותם:


אנחנו יודעים מה הבעיות הפרקטיות. שמענו את זה מאגף שוק ההון.

יובל וולמן:

לנו חשוב שיושב-ראש הוועדה וחברי הוועדה יבינו את הקשיים שכרוכים ביישום.

היו"ר דוד רותם:


יושב-ראש הוועדה כבר הבין את זה לפני שלושה ימים. כך גם חברי הוועדה.

יובל וולמן:
יושב-ראש הוועדה, על אף שהוא הבין, עומד על היותו של הסעיף.

היו"ר דוד רותם:


כן. לא אני עומד. אני רק אצבע אחת. תשאל את חבריי מה הם אומרים. יושב-ראש הוועדה לא אומר שום דבר.

יובל וולמן:

אם חברי הוועדה עומדים על כך, אנחנו מעדיפים את הסעיף הזה על פני קביעת הגבלת אחריות שקבעתם.

היו"ר דוד רותם:


מקובל על משרד המשפטים?

שירלי אבנר:

אני עוד פעם חוזרת ואומרת שמבחינה מקצועית תהיה בעיה ביישום הסעיף.

היו"ר דוד רותם:


יש עמדת ממשלה?

עמי ברקוביץ:

אין עמדת ממשלה.

שירלי אבנר:

בסעיף הזה אין עמדת ממשלה.

היו"ר דוד רותם:


הממשלה מדברת בשני קולות?

עמי ברקוביץ:

כן. אין לנו החלטה של ועדת שרים. זאת הצעה שעלתה במסגרת הדיונים בוועדה, ולא הייתה לנו שהות להביא את הנושא בפני ועדת השרים.

אופיר פינס-פז:

אם אתם משנים עמדה, אנחנו צריכים ללמוד אותה.

עמי ברקוביץ:

לא משנים עמדה. זאת הצעה שעלתה בוועדה.

היו"ר דוד רותם:


אני רוצה להבין. אין לי שום בעיה. אני רוצה רק לדעת דבר אחד. נניח שאני מקבל את הסעיף כמות שהוא, כמו שהוא רשום היום בהצעה של הלשכה המשפטית, האם אתם רושמים הסתייגות?

יובל וולמן:

לא.

היו"ר דוד רותם:


אתם מתחייבים לא להסתייג.

יובל וולמן:

לא מסתייגים.

היו"ר דוד רותם:


בסדר. נתחיל לדון בסעיף.

אלעזר שטרן:

אני קורא בעמוד 9, סעיף קטן (4), פסקה (א), מסגרת תנאי הכשירות של עורך-דין זר להירשם במרשם.

(א)
הוא צירף אישור כי בידיו אחת מהבטוחות המפורטות להלן (להלן – הבטוחות), לשם הבטחת פיצויו של מי שנפגע עקב מעשה או מחדל שלו, בנוגע לשירות משפטי בדין זר שניתן, כולו או חלקו, בישראל.

(1)
ערבות בנקאית מתאגיד בנקאי, כהגדרתו בחוק הבנקאות (רישוי), התשמ"א-1981 (להלן – בנק ישראלי).

(2)
ביטוח אחריות מקצועית בחברת ביטוח בישראל או בחברת ביטוח המפוקחת במדינה החברה בארגון לשיתוף כלכלי ופיתוח (OECD), ובלבד שבביטוח האמור קיימת תנייה המאפשרת לתבוע את המבטח בישראל.

החלופה השנייה אומרת:

(2)
ביטוח אחריות מקצועית אצל מבטח כהגדרתו בחוק הפיקוח על שירותים פיננסיים (ביטוח), התשמ"א-1981 ובלבד שבביטוח האמור קיימת תנייה המאפשרת לתבוע את המבטח בישראל.


אני אסביר את ההגיון שעומד מאחורי שתי החלופות האלה. במסגרת השיח שניהלנו עם הלשכה, עם משרד המשפטים ועם משרד האוצר כדי לפתוח את העניין שזה לא יהיה מונופול של חברות הביטוח הישראליות אלא זה יהיה פתוח גם לחברות זרות, ניסינו למצוא דרך שבה יהיה מדובר על חברות ביטוח זרות שאנחנו יודעים שיש להן איזשהו סוג כזה או אחר של פיקוח.


כאן עלו שני רעיונות כאשר רעיון אחד עלה על ידי משרד האוצר, להפנות רק למבטחים שפועלים במדינות החברות ב-OECD מתוך הנחה שהפיקוח והרגולציה שיש שם על חברות הביטוח הוא מספיק בשבילנו מבחינת חברות הביטוח הזרות אליהן אנחנו רוצים לפנות. החלופה השנייה, וכאן אני אצטרך את עזרת משרד האוצר ומשרד המשפטים, היא הפניה להגדרת מבטח בחוק הפיקוח על שירותים פיננסיים.


חוק הפיקוח על שירותים פיננסיים בסעיף 1 מפנה לסעיף 15 לחוק ובעצם מגדיר מבטח בשתי חלופות – חלופה של מבטח בעל רשיון ישראלי, וחלופה של מבטח חוץ, בעל רשיון זר, כאשר על אותו מבטח חוץ יש פיקוח כזה או אחר. כאן אני אשמח אם נציגי הממשלה שאמונים על תחום הביטוח אולי יסבירו האם באמת החלופה הזאת, האם הגדרת המבטח בעל רשיון חוץ, היא רלוונטית וישימה לעניין שלנו.

פיני שחר:


אנחנו חשבנו לא להגביל כבר עכשיו בחקיקה את כל העניין של מבטח. די אם אנחנו הולכים למבטח כהגדרתו בחוק הפיקוח או הגדרה אחרת. אותו דבר להשאיר גם לגבי החלופות האחרות שמדברות על ערבות. לא לומר ערבות בנקאית כי אחר כך, כאשר נכתוב את התקנות שבין כה וכה יעברו את האישור של הוועדה, אולי נלך על ערבות שנמצאת בחברת ביטוח או ערבות שנמצאת בחברה בחוץ לארץ. לכן עדיף לנו כרגע, ברגע שאנחנו מדברים על החלופות, לדבר ברמה של ערבות כאשר זאת החלופה הראשונה, החלופה השנייה היא ביטוח והחלופה השלישית היא פיקדון. 

היו"ר דוד רותם:


אין שום בעיה ובלבד שיהיה בסעיף התחולה שהחוק הזה לא יכנס לתוקפו עד שאנחנו לא נאשר את זה.

אלעזר שטרן:

זה מופיע. אנחנו הכנסנו את זה. 

אופיר פינס-פז:
עורכי-הדין הזרים יהיו חברים בלשכת עורכי-הדין?

אורן פרסקי:

לא.

אלעזר שטרן:

הם יהיו רשומים במרשם.

אופיר פינס-פז:

לגבי כללי האתיקה של לשכת עורכי-הדין. גם אם הוא עורך-דין זר, הוא צריך לעמוד בכללי האתיקה.

היו"ר דוד רותם:


נכון.

אורן פרסקי:

הוא יישפט כאן.

שירלי אבנר:

אנחנו מציעים למחוק את התאגיד בפסקה (1).

אלעזר שטרן:

כן.

סיגל קוגוט:

הכל יהיה כללים.

היו"ר דוד רותם:


אתם משחקים את המשחק כאילו יש כאן מחצית שלישית. אתם דוחים את ההכרעה למחצית השלישית. שיהיה לכם ברור, זה יחזור אלי והחוק לא ייכנס לתוקף.

אורן פרסקי:

לגבי ההתניה בפוליסה, אם אפשר שייכתב שההתניה מאפשרת לנפגע לתבוע ישירות.

היו"ר דוד רותם:


כל הדברים האלה בכלל לא יהיו. יהיה רק כללי. יהיה כתוב שהוא צירף אישור כי בידיו ערבות, ביטוח או פיקדון, ותקנות, באישור ועדת החוקה.

אורן פרסקי:

אם כן, גם אני נדחה למחצית השלישית.

היו"ר דוד רותם:


ודאי, גם אתה נדחה למחצית השלישית.

סיגל קוגוט:

בדרך כלל כאשר שני שרים מתקינים זה יותר קשה. עדיף שאחד יתקין בהסכמת השני. אתם רוצים שזה יהיה  שר האוצר בהסכמת שר המשפטים או שר המשפטים בהסכמת שר האוצר?

אורן פרסקי:

שר המשפטים.

היו"ר דוד רותם:


עכשיו תקיימו דיון, תתחילו לשחק ביניכם פינג-פונג ותודיעו לי מי השר.

אופיר פינס-פז:

ברור שזה שר המשפטים בהסכמת שר האוצר.

קריאה:

חוק לשכת עורכי-הדין הוא באחריות שר המשפטים.

סיגל קוגוט:

נכון, אבל הביטוח הוא אצל שר האוצר. המומחיות של הביטוח היא באוצר.

היו"ר דוד רותם:


האם משרד המשפטים מסכים שזה יהיה שר המשפטים בהסכמת שר האוצר?

עמי ברקוביץ:

אנחנו מסכימים.

סיגל קוגוט:

מה אתם מחליטים לגבי הגבלת האחרית? מורידים?

היו"ר דוד רותם:


עכשיו מורידים את הגבלת האחריות.

אלעזר שטרן:

אנחנו עדיין צריכים לחזור לעניין החלופות של הגדרת המונח שירות משפטי בעניין עורך-דין זר.

סיגל קוגוט:

ישבנו אתמול עם לשכת עורכי-הדין וניסחנו זיקות שנראות לנו כלליות שהן מכסות הרבה מאוד.

היו"ר דוד רותם:


מה פתאום ישבתם עם לשכת עורכי-הדין? הם מנהלים כאן משא ומתן? 

סיגל קוגוט:

ישבנו עם כל הגורמים לרבות משרד האוצר באותה ישיבה, לרבות משרד המשפטים. אין לנו בעיה לשתף פעולה עם כולם. ניסינו למצוא את מירב הזיקות שאם הוועדה תחליט שהיא הולכת על שיטת הזיקות, אלה יהיו זיקות שבאמת מכילות את רוב המקריםף.

היו"ר דוד רותם:


זאת חלופה א'?

אורן פרסקי:

חלופה ב'.

סיגל קוגוט:

נקריא את שתי החלופות כדי שהוועדה תוכל להחליט.

אלעזר שטרן:

החלופה הראשונה היא הנוסח המקורי של החוק שהגיש משרד המשפטים.

עריכת מסמכים בעלי אופי משפטי עליהם חל דין זר, בשביל אדם אחר, לרבות ייצוג אדם אחר במשא ומתן משפטי לקראת עריכת מסמך כאמור.


החלופה השנייה היא החלופה שאנחנו מציגים בשיתוף פעולה עם לשכת עורכי-הדין והיא מוסיפה תנאי זיקות מצטברים על הצורך שעל המסמכים האלה יחול הדין הזר. כאן ניסינו למצוא את הזיקות שיאפשרו זאת.

היו"ר דוד רותם:


אני מוכרח לומר לכם עם כל הכבוד שכל הזיקות האלה מיותרות והן גם לא נכונות.

סיגל קוגוט:

למה הן לא נכונות?

היו"ר דוד רותם:


כי אני לא תושב זר, אני לא אזרח ולא תושב של מדינה זרה ולא התאגדתי מחוץ לישראל ואני רוצה לעשות עסקה.

סיגל קוגוט:

יש את זה. זה חליפי. זה לא מצטבר.

אלעזר שטרן:

כל אחד מהם הוא חלופה שלמה.

אורן פרסקי:

מספיק אחד מהם. כל אחד מהם מספיק.

סיגל קוגוט:

בחלופה השנייה מדובר במסמכים שנדרשים לצורך הליכים, בקשות, פעולה משפטית או עסקית המתבצעת בפני רשויות זרות כולה או חלקה. זה עסקה במדינה אחרת או הנפקה במדינה אחרת או תביעה במדינה אחרת או צבא במדינה אחרת.

אלעזר שטרן:

כל  מה שיש  לו איזושהי זיקה קבועה וממשית לחוץ לארץ, יכנס כאן. כל פעולה משפטית.

היו"ר דוד רותם:


עצם העובדה שצריך כאן דין זר, זאת זיקה לחוץ לארץ. אתם מנסים להכריח אותי? עם כל הכבוד, אני סומך מאוד על עורכי-הדין הישראלים, אני פשוט מכיר אותם כל כך הרבה שנים שתאמינו לי, אני סומך עליהם. אבל יש לי בעיה שאני צריך דין זר, אני אזרח ישראלי, תושב ישראל, העסקה כולה בישראל, אני רוצה רק לדעת את הדין הזר. אז אני אבוא לעורך-דין ישראלי שייתן לי את הדין הזר? מאיפה הוא יודע אותו?

אורן פרסקי:

תוכל ללכת לעורך-הדין הזר בכל מקרה.

היו"ר דוד רותם:


אני רוצה גם שעורך-דין זר יערוך לי את המסמכים ושינהל בשבילי את המשא ומתן כי אני חושב שהוא יותר טוב מכם. למה אני צריך את הזיקה הזאת? הזיקות האלה לא נותנות לי שום דבר.

אורן פרסקי:

הזיקות הן מה שמצדיק את הפעולה של מתן ייעוץ.

היו"ר דוד רותם:


עצם העובדה שמדובר בדין זר, זאת הזיקה.

אורן פרסקי:

אדוני היושב-ראש אומר שמדובר בדין הזר, על זה בדיוק אנחנו אומרים. כאשר מדובר בדין הזר, הדלת פתוחה לעורך-הדין.

היו"ר דוד רותם:


אז תלכו לחלופה א'.

אורן פרסקי:

לא, מכיוון ששני צדדים ישראלים יכולים להחליט ביניהם לכתוב סעיף אחד, שיחול הדין הצרפתי והם לא באים מצרפת. אנחנו מבקשים איזשהו קשר.

היו"ר דוד רותם:


אני עכשיו עוסק בהגנת המשפט הישראלי? אותי לימד פרופסור טבסקי בשנה א' משפטים שיש חופש החוזים.

אורן פרסקי:

נכון, הם יכולים גם לעשות את זה.

היו"ר דוד רותם:


אני רוצה לעשות את החוזה לפי המשפט התימני. אתה תגיד לי לא?

אורן פרסקי:

לא. אני אומר לך כן, אבל אז עורך-דין ישראלי יטפל.

היו"ר דוד רותם:


אבל הוא לא יודע את המשפט התימני. אם אני אבוא אליך יחד עם חבר הכנסת פינס, אנחנו עומדים לעשות חוזה שאנחנו מקימים יחד מפלגה לקראת הבחירות לכנסת הבאה.

יריב לוין:

מאחז.

היו"ר דוד רותם:


מאחז אני לא רוצה לפי הדין התימני. אני לא צריך חוזים במאחזים. מאחזים אני יודע להקים ואני לא צריך אף אחד שיעזור לי. אני לא צריך את העזרה של אף עורך-דין, לא זר ולא ישראלי. 


אנחנו הולכים להקים מפלגה ואנחנו רוצים שיחול עלינו ביחסים בינינו הדין התימני. למה אני צריך לבוא אליך?

אורן פרסקי:

אם יש לך איזושהי זיקה לתימן, תלך לעורך-דין זר, אם לא, שיטת המשפט שחלה במדינת ישראל היא המשפט הישראלי. אתה רוצה למכור את הדירה שלך לשכן שלך ולקבוע שזה יהיה משפט של הודו, אתה תעשה את זה אצל עורך-דין ישראלי. אם השכן שלך הוא הודי, בבקשה. אם הדירה בהודו, בבקשה. כל דבר, רק לא זיקה מלאכותית.

היו"ר דוד רותם:


אני רוצה לקנות מחבר הכנסת פינס את העניבה שהוא לבש אתמול כי היא יפהפייה. אני רוצה לעשות אתו חוזה שעל זה יחול הדין ההודי. אין לך עם זה בעיה בתנאי שאני אעשה את החוזה אצלך.

אורן פרסקי:

נכון.

היו"ר דוד רותם:


למה כאשר אני בא אליך לעשות את החוזה, אתה לא פטריוט ואתה אומר שאין בעיה, אם אתה רוצה לעשות לפי הדין התימני, אתה תעשה לי אבל עורך-הדין הזר לא. הפטריוטיות שלך מתבטאת במי עורך-הדין לא במשפט.

אורן פרסקי:

על זה החוק הזה. 

היו"ר דוד רותם:


החוק הזה הוא לא חוק של פטריוטים.

אורן פרסקי:

רוצים לפתוח דלת לעורכי-דין זרים, בסדר גמור, אבל איפה שיש צורך לגיטימי, כן.

היו"ר דוד רותם:


החוק הזה איננו חוק של פטריוטים. אתה מעלה לי כל הזמן את הפטריוטיזם. 

אורן פרסקי:

אני מעלה לך גם דברים אחרים.

היו"ר דוד רותם:


בסעיף הזה אתה מביא לי את הפטריוטיזם. 

אורן פרסקי:

זה יביא כרסום במשפט הישראלי.

היו"ר דוד רותם:


אבל אצלך אני יכול לעשות את זה.

אורן פרסקי:

בוא נדבר לא על העניבה אלא על ההיי-טק. יש חברות בהיי-טק, שתי חברות ישראליות, הן עושות את כל החוזים שלהן באנגלית והן אומרות שילכו לפירמה זרה ונעשה את זה לפי דין ניו-יורק. יצא  שענפים שלמים זולגים לך החוצה מהמשפט הישראלי ללא סיבה אמיתית.

היו"ר דוד רותם:


כיוון שהם יודעים שאתה יודע לכתוב ולדבר אנגלית מצוינת, הם באים אליך ומבקשים ממך לעשות את אותו חוזה על פי הדין בניו-יורק. אין לך עם זה בעיה.

אופיר פינס-פז:

הוא רוצה לשמור על עצמו. הוא שומר על הפירמה שלו שהמחלקה של המשפט הבינלאומי לא תיפגע, תישאר אתו ולא תעבור למקום אחר.

היו"ר דוד רותם:


עם זה אין לי בעיה.  

אורן פרסקי:

אני שומר על שיטת המשפט הישראלי. אני שומר על החוק הישראלי שהוא צריך לחול במדינת ישראל.

יריב לוין:

ברירת המחדל שלו היא לומר להם תעשו בדין הישראלי.

אופיר פינס-פז:

עורך-דין זר שמקבל כאן רשיון, יוכל להעסיק עובד ישראלי?

יריב לוין:

לא.

סיגל קוגוט:

זאת אחת השאלות. עוד לא הגענו אליה.

היו"ר דוד רותם:


הלשכה התנגדה לזה.

אופיר פינס-פז:

הוא רוצה לעבוד עכשיו בפירמה אמריקאית שעובדת בארץ. לא תתנו לו עבודה?

אורן פרסקי:

עוד לא הגענו לזה.

היו"ר דוד רותם:


מה לא הגענו? אתם התנגדתם לזה אתמול. אני צעקתי על זה ואתם אמרתם שזה בסדר. אני התנגדתי ואתם רציתם את זה. הוא לא יוכל להיות שכיר, עורך-דין ישראלי לא יהיה שכיר בפירמה זרה.

אורן פרסקי:

יש עכשיו רעיון לפתור בהסכמה בעיה גדולה יותר.

ריצ'רד רוברטס:

אני לא חושב שזה תפקיד החוק לעודד שימוש בחוק זר. כאשר אתה וחבר הכנסת פינס תבואו לעורך-דין פרסקי לעשות חוזה על העניבה ותבקשו את החוק התימני, הוא ישכנע אתכם שעדיף לכם החוק הישראלי.

היו"ר דוד רותם:


אתה לא מכיר את חבר הכנסת פינס. אי אפשר לשכנע אותו.

ריצ'רד רוברטס:

אני דווקא מכיר אותו.

אופיר פינס-פז:

תתפלא, הוא מכיר אותי טוב.

ריצ'רד רוברטס:

אם יהיו עורכי-דין זרים שיפעלו בישראל, הנטייה שלהם תהיה תמיד לפעול לפי הדין הזר וכך יעודדו במדינת ישראל שימוש בדין זר. יש מספיק בעיות בדין הישראלי, בחוק החברות למשל, שאנשים מעדיפים לייסד פירמות וחברות, לעשות עסקים, אנחנו קוראים יזרעאלי אפילייטד,  ומשתמשים בדין זר בגלל שחוק החברות בישראל הוא מסורבל מדיי. אנחנו לא רוצים לעודד את הדברים האלה ואין שום סיבה שכנסת ישראל דווקא תעודד שימוש בחוק הזר במדינת ישראל.

היו"ר דוד רותם:


אני לא מעודד שימוש בחוק הזר.

ריצ'רד רוברטס:

זה מה שאתם עושים.

היו"ר דוד רותם:


לא, זה לא נכון.  זאת הפחדה שעורך-דין פרסקי התחיל בה אתמול שהיא בכלל לא קיימת.

אופיר פינס-פז:

הוא צודק בדבר אחד. החוק הזה יכניס פנימה פירמות זרות שיהיה אסור להן לעסוק בדין הישראלי אלא רק בדין הזר ואין ספק, וצריך לומר את הדברים באופן אמיתי, שכתוצאה מהתהליך הזה יהיה הרבה יותר שימוש בדין זר מאשר בדין הישראלי בנושאים מסוימים.

אורן פרסקי:

לכן אנחנו רוצים לשמור את זה למקרים שיש זיקה לגיטימית.

היו"ר דוד רותם:


אין שום סיכוי בעולם שיחילו על איזשהו נושא את הדין הזר משום ששני הצדדים יודעים שאם אחר כך הם צריכים להתדיין עליו, אז או שהם יתדיינו בחוץ לארץ וזה מייקר להם מאוד או שהם יצטרכו להוכיח את הדין הזר בישראל שזאת בעיה עוד יותר גדולה.

אורן פרסקי:

ברגע שיש פירמות גדולות שפועלות, תהיה זליגה.

יובל וולמן:

אנחנו קצת מאבדים את הכיוון של החוק. כל הרציונל של החוק היה מנקודת מבטו של הלקוח. אנחנו רוצים לאפשר ללקוח לקבל את השירות הטוב ביותר, את הייעוץ בדין הזר המקצועי ביותר, במחיר שנראה לנו הכי נכון, שזה מחיר תחרותי, שיש תחרות הוגנת בין עורכי-דין ישראלים לעורכי-דין זרים ככל שמדובר בדין הזר.

ציפי חוטובלי:

אם כרגע יש לי עסקה מורכבת שאני מביאה לצורך אותה עסקה עורך-דין צרפתי ועורך-דין אמריקאי שייעצו לי, יש עם זה איזושהי בעיה?

יובל וולמן:

אנחנו רוצים להסדיר את מה שהרגע תיארת.

קריאה:

על המצב המשפטי היום את שואלת?

ציפי חוטובלי:

כן.

קריאה:

הוא לא ברור.

יובל וולמן:

אנחנו רוצים להסדיר אותו.

היו"ר דוד רותם:


את יכולה לקבל רק חוות דעת.

יובל וולמן:

את יכולה להתייעץ ולקבל חוות דעת.

סיגל קוגוט:

חוות דעת לעומת כתיבת מסמך משפטי.

היו"ר דוד רותם:


הם לא יכולים לנסח לך את ההסכם.

סיגל קוגוט:

לתת חוות דעת.

אורן פרסקי:

תאר לך מקרה ללא זיקה, לא צריכים בכלל חוות דעת. אין מה לשאול אותו כי זה לא שייך בכלל. זה אבסורד.

יובל וולמן:

נקודה שנייה. קודם נדהמתי לשמוע את הטיעון של לשכת עורכי-הדין.

היו"ר דוד רותם:


לא. אתה רוצה לענות משהו? קומפלימנטים אחרי הישיבה.

יובל וולמן:

רציתי להעיר שהחשש מהשתלטות הדין הזר על העסקאות בישראל נראה לי קצת מוגזם גם מהטעמים של ייקור עלויות כמו שציין יושב-ראש הוועדה וגם אני מסכם את נקודת המבט של הלקוח. נאמר כאן קודם שאם יש בעיה בחוק החברות הישראלי, אנחנו רק נעודד אותם לצאת החוצה לחוקים זרים. אם יש בעיה בחוק החברות הישראלי, צריך לתקן את חוק החברות ולהפוך אותו לאטרקטיבי ולא לפתור את זה דרך החוק הזה.

ריצ'רד רוברטס:

אתם התחלתם בכיוון הלא נכון. קודם תסדירו את האפשרות לעשות עסקים בישראל כמו שצריך.

יובל וולמן:

אנחנו עובדים גם על זה וגם על זה.

ריצ'רד רוברטס:

אתם מזניחים את הצד הישראלי.

אופיר פינס-פז:

מישהו יכול לתת לחברי הכנסת שצריכים בסוף להצביע ולהכריע מה הוא נתח השוק היום שעליו מדובר? יש כאן איזשהו נתח שוק.

יובל וולמן:

פוטנציאלי?

אופיר פינס-פז:

פוטנציאלי. נתח שוק שעלול לזלוג. מישהו עשה בדיקה בפירמות הישראליות? המחלקות האלה במשרדים הגדולים, מה נפח הפעילות שלהן? מה המשמעות של הדבר הזה? אנחנו רוצים לדעת.

יובל וולמן:

השבנו לשאלה דומה בתחילת הדיון לפני יומיים ואמרנו שסקר אמפירי על הביקוש להסדרים שקיימים כאן לא ביצענו. אנחנו כן קיימנו שורה של שיחות ופגישות כדי להבין האם זה קיים גם בחוץ לארץ וגם בארץ, וזיהינו את הצורך בשיחות שלנו עם עורכי-דין זרים בחוץ לארץ, בלונדון, בניו-יורק ובישראל, וזיהינו את הצורך הזה. אני מוסיף ואומר שכל מה שאנחנו עושים כאן זה להסדיר לפי דעתי בצורה מאוד מאוזנת, לתת פלטפורמה להתפתחות הזאת של השוק. הרבה פעמים כאשר אתה מסיר חסמים כלכליים, אתה לא יודע בדיוק איך זה יתפתח, אבל אתה יודע שאם החסם הוא באמת חסם, צריך להסיר אותו ולתת לכוחות השוק לפעול. אנחנו חושבים שההצעה כאן מאוד מאוזנת והסרת חסם היא לא גסה. מעמדו של עורך-הדין הישראלי נשמר.

ריצ'רד רוברטס:

איזה אבסורד. אנחנו נתייעץ עם עורכי-דין בחוץ לארץ.

יובל וולמן:

היו ישיבות עם לשכת עורכי-הדין.

היו"ר דוד רותם:


עד כאן. תקרא בבקשה את הזיקות.

אלעזר שטרן:
(א)
אחד מהצדדים הוא תושב או אזרח של מדינה זרה או תאגיד שהתאגד מחוץ לישראל.

את סעיפים קטנים (ב)  ו–(ג) נשפץ בעקבות הערת משרד המשפטים. הניסוח עוד יעבור עיבוד, אבל זה הכיוון.

(ב)
המסמכים נדרשים לצורכי הליכים, בקשות, פעולות משפטיות או עסקיות המתבצעות כולן או חלקן מחוץ לישראל.

(ג)
מדובר בפעולה ביחס לתאגיד שהתאגד מחוץ לישראל או ביחס לנכס המצוי מחוץ לישראל.

אלה החלופות.

סיגל קוגוט:

הוועדה רוצה להביא שתי גרסאות להצבעה?

היו"ר דוד רותם:


הוועדה תחליט. מחר, כאשר נבוא להצבעה, נחליט על מה אנחנו מצביעים ואיך אנחנו מצביעים.

אלעזר שטרן:

בעמוד 5 מוצגות שתי אפשרויות. בעקבות ההערה של היושב-ראש אתמול לגבי היכולת של עורכי-דין זרים לקבל פיקדונות ולהיות נאמנים, יצרנו כאן שתי חלופות ואחרי שיג ושיח שהיה לנו עם משרד המשפטים הגענו למסקנה שהאפשרויות האלה צריכות להיות לא במסגרת ההגדרה של מה מוגדר כעניין משפטי, מה היקף הפעילות, אלא כסעיף נפרד בחוק. כאן בעצם צריכים להציג את שתי החלופות. 


החלופה הראשונה אומרת שעורכי-דין זרים לא יוכלו בכלל לקבל פיקדונות או להחזיק סכומים בנאמנויות. 

ציפי חוטובלי:

אנחנו רוצים להבין מה היתרון הגדול שבהצעת החוק הזאת ולא מצליחים.

קריאה:

סוף סוף יש מי ששואל את השאלה הנכונה.

היו"ר דוד רותם:


לא נעים לי להגיד, אבל זה בגלל שחברת הכנסת חוטובלי לא הייתה כאן לא שלשום ולא אתמול.

ציפי חוטובלי:

ידעתי שבסוף זה יגיע לזה.

היו"ר דוד רותם:


בוודאי שזה יגיע לזה. את באה אחרי שלושה ימים שאנחנו דנים בחוק הזה ואת אומרת שאת לא מבינה. היה כאן אתמול מנכ"ל משרד האוצר שהסביר לנו, יובל הסביר לנו ביום שני, וישבנו ארוכות והסבירו לנו כל סעיף וסעיף.

ציפי חוטובלי:

חבר הכנסת לוין דווקא היה כאן ועדיין לא מבין.

היו"ר דוד רותם:


חבר הכנסת לוין מבין טוב מאוד מה המטרה של החוק הזה. תאמיני לי שהוא מבין טוב מאוד.

ציפי חוטובלי:

לא שאלתי מה המטרה אלא שאלתי מה היתרון.

היו"ר דוד רותם:


הוא גם מבין מה היתרון של החוק.

ציפי חוטובלי:

למה הוא טוב ליהודים.

היו"ר דוד רותם:


גם את זה הוא מבין. יש לו רק בעיה אחת, למה הוא לא טוב לכל היהודים. 

יובל וולמן:

דרך אגב, אני חושב שהיחיד שיש לו סיבה לתמוך בחוק הזה זה חבר הכנסת בן-ארי כי זה פותר את הבעיה של המשפט העברי שפה נחשב לדין זר.

היו"ר דוד רותם:


אם כך, יש כבר שלושה שיכולים לתמוך בחוק הזה, חברי הכנסת בן-ארי ופינס, ואני. אני מניח שלמרות ההסתייגויות של חבר הכנסת פלסנר, הוא יצא מההצבעה.

יוחנן פלסנר:

המחנה שלי גדל כאן.

יריב לוין:

הטילו עלי להזעיק את הקואליציה להצבעות.

היו"ר דוד רותם:


למה אני צריך את הקואליציה בהצבעות? אני לא מבין.

יריב לוין:

גם אני לא הבנתי, אבל אלה העובדות.

יוחנן פלסנר:

אתה הפכת להיות החוליה החלשה בקואליציה.

ציפי חוטובלי:

אולי אתה גם נגוע בניגוד עניינים, כי אתה גר בשטח שהוא מחוץ לגבול.

היו"ר דוד רותם:


אני לא עורך-דין ישראלי ולא עורך-דין זר. אני הפקדתי את הרשיון.

ציפי חוטובלי:

לא, אתה מתנחל.

היו"ר דוד רותם:


אני מסכים. אהבתי את התקופה הזאת יותר מאשר את התקופה של היום.

אלעזר שטרן:

החלופה הראשונה, צריך להבין את המשמעות שלה. החלופה הראשונה אומרת שעורך-דין זר לא יוכל לקבל פיקדונות או להחזיק כספים בנאמנות. צריך להבין שבעצם כיום אין שום מגבלה על כל אדם. לא צריך להיות עורך-דין ולא צריכה להיות השכלה משפטית אלא הוא יכול להחזיק בנאמנות כספים ולקבל פיקדונות.

סיגל קוגוט:

לכן אנחנו תומכים בגרסה ב'.

היו"ר דוד רותם:


אנחנו דיברנו על גרסה ב'.

ריצ'רד רוברטס:

זה לא מדויק. על פי חוק איסור הלבנת הון, יש דברים שעורך-דין יכול לעשות ואחרים לא יכולים לעשות זאת. לדוגמה, אני יכול להציג 300 אלף שקלים בחשבון נאמנות מבלי לזהות את הנהנה כאשר כל אחד אחר לא יכול לעשות את זה. יש הבחנה.

היו"ר דוד רותם:


זה בגלל חיסיון עורך-דין-לקוח.

אורן פרסקי:

אין שום רבותה שדווקא להחזיק פיקדונות שיהיה עורך-דין זר.

סיגל קוגוט:

אבל כל אדם יכול להחזיק פיקדון. למה להפלות אותו לרעה?

היו"ר דוד רותם:


עורך-דין פרסקי, אתה הופך יותר ויותר את הטיעונים שלך לטיעונים גילדאיים אמיתיים. אתה יוצא מהמהות ואתה הופך לגילדאי. אני מנהל משא ומתן עם עורך-דין זר, ואני אומר שאני רוצה לחשוב שבועיים אבל כדי להוכיח את רצינותי אני מפקיד אצל עורך-הדין כסף. לכן צריך את עורך-הדין הזר כי הוא מנהל את המשא ומתן. שום דבר אחר לא.

שמעון שי לפיד:

גורם זר אתה מתכוון, לא עורך-דין זר.

היו"ר דוד רותם:


לא, עורך-דין זר. יש עורך-דין זר שמנהל בשבילי משא ומתן, ואני מפקיד אצלו את הכספים.

אורן פרסקי:

אני חושב שזה מסכן את הציבור ללא צורך.

היו"ר דוד רותם:


מה מסכן את הציבור עכשיו? הכסף בארץ. מה הוא מסכן את הציבור? זה גילדאי פרופר. זאת טענה גילדאית. 

אורן פרסקי:

באים לתקן דבר שאיננו טעון שום תיקון.

היו"ר דוד רותם:


הוא טעון תיקון.

אורן פרסקי:

אין בו צורך.

היו"ר דוד רותם:


הסיכון קיים גם אצל עורכי-דין ישראלים.

יוחנן פלסנר:

גם ביבוא ויצוא באופן כללי יש סכנה לציבור.

היו"ר דוד רותם:


סכנה לציבור יש גם אצל עורכי-דין ישראלים. אני יכול להראות לך פסיקה לא קטנה.

אורן פרסקי:

אני מכיר.

היו"ר דוד רותם:


אז הסיכון ממילא קיים. כאן לפחות אני מבטיח שזה יישאר בארץ, אז אני אוכל לעשות מעקב אחרי הכסף.

אורן פרסקי:

זה צעד בכיוון הנכון? אני חושב שחלופה א' טובה יותר.

היו"ר דוד רותם:


כל החוק הוא לא בכיוון הנכון. זה עניין אחר.

אלעזר שטרן:

אני רוצה להדגיש שהחלופה השנייה, במידה שתתקבל, היא לא תוגדר כחלק מהגדרת המונח שירות משפטי אלא היא תופיע כאיסור נפרד שבו אנחנו מכוונים ומורים לעורך-הדין הזר שכן מקבל פיקדונות או מחזיק כספים בנאמנות שהוא יכול לעשות את זה רק בתאגיד בנקאי, כאשר הכוונה תאגיד בנקאי ישראלי.

היו"ר דוד רותם:


אני רוצה שיהיה ברור שהוא חייב להחזיק את הכסף בפיקדון והוא לא יכול להחזיק אותו בכספת. אני לא מוכן שעורך-דין זר יחזיק את הכסף בכספת. הוא חייב להחזיק אותו בפיקדון בבנק.


אם לא סיימתם את ההתייעצות, אני מוכן לעשות הפסקה  של חמש דקות. חמש דקות הפסקה.

הישיבה הופסקה בשעה 11:45 וחודשה בשעה 11:50

היו"ר דוד רותם:


אני מחדש את הישיבה.

יובל וולמן:


יש לנו בקשה  לגבי שר המשפטים בהסכמת שר האוצר או שר האוצר בהסכמת שר המשפטים. יש לזה מבחינתנו משמעות ואנחנו מבקשים  שהות עד היום אחר הצהרים כדי להודיע לוועדה אם זה יהיה שר האוצר בהסכמת שר המשפטים או שר המשפטים בהסכמת שר האוצר לעניין התקנות של הביטוח. 

היו"ר דוד רותם:


אתה אומר לי שאני לא יכול להצביע עכשיו.

יובל וולמן:


אני הבנתי שאתה לא מצביע בשעה הקרובה.

היו"ר דוד רותם:


אמרתי שברגע שיהיה לי רוב בחדר הזה להצבעה, אני מצביע. בסדר. לפני ההצבעה אתם תאמרו לי מה עמדתכם. בסדר.


אנחנו באפשרות ב'. מה זאת אומרת אפשרות ב'?

סיגל קוגוט:

אפשרות ב' על הפיקדונות ונביא להצבעה שתי גרסאות על הזיקות או לא זיקות, אבל פיקדונות כן, עם חובה להפקיד את הכספים בחשבון בנק ישראלי.

יוחנן פלסנר:

הפתרון הוא שהכספים יופקדו בארץ?

סיגל קוגוט:

כן.

אלעזר שטרן:

הנושא האחרון שנשאר פתוח הוא הנושא של אופן התעסוקה ואופן הפעילות של עורכי-הדין הזרים כאן.

סיגל קוגוט:

הפירמות.

אלעזר שטרן:

מדובר בעצם על כל סימן ד' של החוק בעמוד 14. למעשה בנקודת הפתיחה היו שתי הצעות מנוגדות. ההצעה של משרד האוצר, שזה הנוסח שהוגש לוועדה, היא הדגם הקיצוני לצד אחד. דהיינו, דגם שאומר שעורכי-דין זרים יוכלו לפתוח כאן שלוחות והשלוחות האלה יוכלו לפעול בצורה מלאה בישראל ביחד עם עורכי-דין ישראליים, בשותפות, בשכירות, בכל אופן שהוא, ללא שום הגבלה.

קריאה:

לא, עם המגבלות שמצוינות.

אלעזר שטרן:

המגבלות הן על עורכי-הדין הישראליים ולא על עורכי-הדין הזרים. מצד שני, כנקודת פתוחה, יש בקשה של לשכת עורכי-הדין שביקשה בנייר עמדה ראשוני שלה.

יוחנן פלסנר:

דרך אגב, זה המודל של למשל משרד קליפורד צ'אנס בניו-יורק שפתח משרד ענק בלונדון. כך זה עובד? זאת השיטה?

אלעזר שטרן:

במסמך שהכין מרכז המחקר והמידע של הכנסת הייתה התייחסות מסוימת לנקודה הזאת. לפי מה שהבנתי במדינות שנבדקו – אוסטרליה, ארצות-הברית ואנגליה – יש אפשרות לשותפויות בינלאומיות בין פירמות שונות ממדינות שונות. זה קיים. 


מצד שני, העמדה הקיצונית לצד השני שהציגה לשכת עורכי-הדין, לפחות בנייר עמדה ראשוני שהיא הגישה לוועדה, זה בעצם למנוע את האפשרות שפירמות זרות יוכלו לפתוח כאן משרדים אלא לאפשר את הפעילות של עורכי-דין זרים רק במסגרת של שכירים בתוך משרד ישראלי.

אורן פרסקי:

או בחברה.

אלעזר שטרן:

בשיג ושיח שהיה לנו בימים האחרונים עם כל הגורמים, עלו עוד שתי חלופות אפשריות והייעוץ המשפטי ניסח לוועדה עוד שתי חלופות ביניים, בין שתי ההצעות הראשוניות האלה.


החלופה הראשונה אומרת שעורכי-דין זרים יוכלו לפעול כאן לא רק כפרטים, כבודדים בתוך משרדים ישראליים, אלא הם יוכלו לפתוח כאן פירמות, לפתוח כאן משרדים, אבל הפירמות האלה יהיו על טוהרת עורכי-הדין הזרים. זאת אומרת, לא יהיה להם שום שיתוף פעולה, לא כשותפים, לא כשכירים, לא כחברים, בשום צורה שהיא, עם עורכי-דין ישראלים. עורכי-דין זרים יוכלו לפעול כאן הן כיחידים והן כמשרדים, אבל לא בשיתוף פעולה עם עורכי-דין ישראלים. אני מניח שהלשכה תנמק את הרעיון הזה ותציג אותו בהמשך.


הדגם הנוסף, דגם הפשרה הנוסף הוא שאותן פירמות יוכלו לפתוח כאן משרדים ולפעול בשיתוף פעולה עם עורכי-דין ישראלים, אבל רק באופן של שכירים. דהיינו, אותן שלוחות שייפתחו כאן על ידי משרדי עורכי-הדין הזרים, יוכלו להעסיק עורכי-דין ישראלים כשכירים בלבד ולא כשותפים ולא כחברים.

היו"ר דוד רותם:


מה קורה היום לפי הצעת החוק?

אלעזר שטרן:

לפי הצעת החוק, הפירמות הזרות שפותחות כאן שלוחות, יכולות להעסיק עורכי-דין ישראלים הן כשכירים שלהן והן שהם יהיו שותפים וחברים.

היו"ר דוד רותם:


נכון, ובתנאי שזאת לא חברה.

אלעזר שטרן:

זאת הכוונה. בתנאי שזה עומד במגבלות. כן. 

היו"ר דוד רותם:


מה רע בהצעה הזאת? לשכת עורכי-הדין לא מסכימה לה?

אורן פרסקי:

של השותפות בפירמות? אנחנו כבר שלושה ימים מסבירים למה אנחנו לא מסכימים לזה.

היו"ר דוד רותם:


אם יש שם עורך-דין ישראלי, קודם כל הוא לא יחיל את הדין הזר אלא הוא יחיל את הדין הישראלי.

אורן פרסקי:

יש לו מספיק מקומות להחיל את הדין הישראלי.

היו"ר דוד רותם:


הוא יחיל את הדין הישראלי כי קודם כל אנחנו מדברים על הפטריוטיזם. אחר כך יש לי בעיה נוספת. אתם הרי טוענים שיש 50 אלף עורכי-דין ולחלק מהם אין מה לאכול, ופה החוק הזה מכניס עורכי-דין זרים שיגנבו את הפרנסה, אבל פה אני בא ואומר שניתן להם להיות שכירים או שותפים, אבל אתם אומרים לא, שאתם לא רוצים את זה.

אורן פרסקי:

הטענות שנשמעות מהצד הזה הן לא רק טענות שבאו מהצד הזה.

היו"ר דוד רותם:


תסביר לי מה היו הטענות שלכם.

אורן פרסקי:

אנחנו סברנו שלאפשר את האנדרלמוסיה  של הפירמות הזרות שבאות והופכות לשותפות עם פירמות קיימות, ישראלים ואנשי חוץ שהם ביחד, יש עם זה שתי בעיות. ראשית, בעיה של הטעיית הציבור, של מכשול בפני הציבור, שהציבור לא ידע לאן הוא הולך, למי הוא הולך, אם הוא בא לעורך-דין ישראלי או הוא בא לעורך-דין זר. עדיף שהצרכן הישראלי ידע לאן הוא הולך, שיהיה מקום אחד שיש משרד עורכי-דין ישראלים, יש צורך בייעוץ משפטי במשפט הזר, בבקשה, יהיו סניפים של החברות הזרות, של הפירמות הזרות, ושם, ברגע שהוא נכנס בדלת, הוא יודע שהוא נמצא בפירמה ניו-יורקית, בפירמה אנגלית, בפירמה שוויצרית ושם הוא מקבל את השירות. אני מדבר עכשיו על הטעיית הציבור או על אי הטעיית הציבור.


הבעיה השנייה היא בעיה של השתלטות של פירמות זרות גדולות  על משרדים ישראליים, שזה דבר שאנחנו לא חושבים שהוא לטובה. 

היו"ר דוד רותם:


איך הם ישתלטו?

אורן פרסקי:

ברגע שאתה מאפשר שותפויות, הם נכנסים ואתה כבר לא יכול לעצור את זה. 

היו"ר דוד רותם:


את הטיעון השני לא הבנתי ואני מבקש להבין אותו.

יוחנן פלסנר:

מה זאת אומרת השתלטות?

אורן פרסקי:

הם באים עם הון רב.

היו"ר דוד רותם:


יש לי משרד עורכי-דין בו מועסקים עשרה עורכי-דין ולפי תקנות מס הכנסה אנחנו מרוויחים בערך 12 מיליון שקלים בשנה. באה חברת עורכי-דין זרה ואומרת שמכיוון שזה משרד שמתעסק במאחזים והיא מאוד שמחה על זה, היא מציעה למשרד הזה 150 מיליון דולר כדי לקנות 90 אחוזים ממנו. אני עושה לעצמי את החשבון ואני חושב שזאת מכה שאף פעם לא יכולתי לעשות אותה כי בשביל מאחזים לא מקבלים שכר טרחה כזה, ואני עושה את העסקה. למה עינך צרה בי? מה איכפת לך שהם ישתלטו על המשרד וייתנו לי הרבה כסף?

אורן פרסקי:

אנחנו חושבים שהמעורבות הזאת היא מעורבות של כספים מאוד גדולים עם המון משאבים, עם מספרים שהם לא ידועים כאן. מדינת ישראל היא מדינה לא כל כך גדולה. ברגע שהיא פותחת ומאפשרת את הערבוביה הזאת, היא מאבדת מזהותה, היא מאבדת ממה שאנחנו מכירים, מהסטנדרטים שלה, והציבור לא יודע לאן הוא בא. ברגע שאנחנו  לוקחים אחת מהחלופות האחרות שדובר עליהן כאן, אנחנו פותרים את הבעיות האלה מכיוון שאנחנו שמים מצד אחד את הטיפול במשפט הזר ומצד שני, במקום אחר, את הטיפול במשפט הישראלי. ברגע שאין שותפויות, אנחנו גם מונעים את ההשתלטות.


תסתכלו מה קרה אצל רואי החשבון. אצל רואי החשבון, וכולם אמרו שהמודל של רואי החשבון הוא מה שראו לפניהם, אין שותפויות. יש שימוש בשם. יש התכתבות, יש יחסים ובאים ונותנים את השם הבינלאומי ליד השם הישראלי. גם את זה אנחנו מוכנים לעשות. אנחנו מוכנים לשנות את הסעיף שמונע.

יוחנן פלסנר:

מה פירוש אין שותפויות?

אורן פרסקי:

אין. זאת עובדה. כל השותפים הם רואי חשבון ישראלים.

יוחנן פלסנר:

איך הולכת חלוקת הרווחים?

אורן פרסקי:

חלוקת רווחים, לא. יש הסדר שבוודאי יש גם תשלום כספי עבור השימוש בשם. עיני לא צרה בהסדר של רואי החשבון, יש חופש חוזים ויעשו איזה הסדר שרוצים, אבל לא צריך שיהיו שותפים. כך זה עובד בברייטמן-אלמגור  וכך זה עובד אצל כולם. השם והמעמד הבינלאומי נותנים את השיתוף. 

היו"ר דוד רותם:


עדיין לא הבנתי ובטח לא שוכנעתי למה יש בזה בעיה. העובדה שיש הון גדול שם והם יעלו את הסטנדרטים? למה זה פוגע בי? מה הסטנדרטים שהם יעלו? הם ישלמו משכורות יותר גבוהות?

אורן פרסקי:

יכול להיות שדווקא יורידו.

היו"ר דוד רותם:


אתה אומר שהם יבואו עם הון גדול וזה מפחיד אותך, והם ישתלטו על החברות. אם הם ישלמו פחות כסף, אין חשיבות להון. הם גם לא יקנו את החברות בהרבה כסף כי הם לא ירצו להשקיע בחברות. מה הבעיה שלי שיש להם הון גדול? אני אוהב אנשים עם הון גדול. פעם שאלו את פנחס גדול איך עושים מעט כסף בישראל, והוא אמר שצריך לבוא עם הרבה כסף.

אורן פרסקי:

הם באמת יבואו עם הרבה. אני לא יודע בדיוק מה הם ישקיעו.

היו"ר דוד רותם:


מה הבעיה שלך? הם יבואו עם הרבה כסף, ומה הם יעשו? אני הרי מחפש לראות איפה זה פוגע בשוק הישראלי, בלקוח או בעורכי-הדין הישראלים. תסביר לי את זה.

יוחנן פלסנר:

בכל תחום עסקי אחר אנחנו מנסים לעודד חברות מחוץ לארץ שתבאנה לכאן. אינטל שבאה עם הון גדול לארץ וקונה חברה ישראלית, זה משהו שאנחנו רוצים לעודד אותו.

היו"ר דוד רותם:


זאת תעשייה. עריכת דין היא לא תעשייה.

אורן פרסקי:

עריכת דין זה דבר אחר.

היו"ר דוד רותם:


אני רוצה קודם להבין מה מטריד את עורך-דין פרסקי. אני פשוט לא יורד לסוף דעתו ולכן אני מבקש שתסביר לי את זה עוד פעם. באה חברה מארצות הברית עם מיליארד דולר. היא הגיעה לישראל ועכשיו היא מתחילה לעשות פישינג ומתחילה לקנות. היא באה למשרד עורכי-דין מסוים ואומרת לעורך-הדין שייקח חצי מיליארד דולר בתמורה למכירת 90 אחוזים מהמניות. החברה אומרת בסדר. ממה אתה פוחד? מה יקרה?

אורן פרסקי:

אני פוחד בגלל הצרכן הישראלי, כפי שאמרתי. 

היו"ר דוד רותם:


לא, כאן אתה עובר לנימוק הראשון אבל אני נשאר עדיין בשני.

אורן פרסקי:

הנימוק הראשון הוא חשוב.

היו"ר דוד רותם:


אבל תסביר לי לגבי הנימוק השני.

יוחנן פלסנר:

קנו את המשרד. מה קורה?

אורן פרסקי:

הצרכן עכשיו לא יודע לאן הוא בא. יושבים שם כמה שותפים ישראלים, יושב שם שותף זר והוא לא יודע למי הוא בא ומה מותר לכל אחד לעשות.

היו"ר דוד רותם:


כאשר הקליינט בא למשרד, הוא לא יודע מי שותף ומי לא שותף, רק כשהוא מקבל את חשבון שכר הטרחה, זה כתוב.

אורן פרסקי:

גם אז הוא לא יודע.

היו"ר דוד רותם:


לא, אז הוא יודע כי כתוב שלוש שעות שותף, ארבע שעות עוזר שותף, וחמש שעות שכיר. אז הוא יודע כבר שהוא ישב עם איזה שותף ועכשיו הוא מתחיל לעשות אן-דין-דינו מי מהשלושה הוא השותף. מה הבעיה של הלקוח אם אני שותף או לא שותף, אם אני שכיר או בעל הבית? למה זה איכפת לו?

אורן פרסקי:

הבעיה של הצרכן היא מי הוא עורך-דין ישראלי ומי הוא עורך-דין זר. ברגע שהם נמצאים בשותפויות והם יושבים ביחד, אז הוא לא יכול לדעת עם מי הוא מדבר.

היו"ר דוד רותם:


למה זה איכפת לו?

אורן פרסקי:

אנחנו רוצים שזה יהיה ברור. דלת אחת היא עורך-דין ישראל והדלת השנייה היא משפט זר של מדינה א', ב' ו-ג'.

היו"ר דוד רותם:


למה זה איכפת ללקוח? הוא מבקש שירות.

אורן פרסקי:

עורך-הדין הזר מוגבל ביותר במה שהוא יכול לטפל. הוא לא יודע את זה ובסוף הוא יהיה קורבן של אי-הוודאות הזאת.

היו"ר דוד רותם:


ברחוב רד"ק פינת רחוב שלמה מולכו בירושלים יש כיכר שנקראת כיכר שמחה אסף. הוא היה שופט בבית המשפט העליון ולא עורך-דין.

אורן פרסקי:

היה משפטן.

היו"ר דוד רותם:


הוא לא היה עורך-דין. לצורך זה הוא בעצם היה עורך-דין זר.

אורן פרסקי:

לא, גם זה הוא לא היה.

היו"ר דוד רותם:


נניח שהוא היה עורך-דין זר. אני באתי אליו וקיבלתי ממנו ייעוץ כשהוא ישב נניח במשרד עורכי-דין. אני קיבלתי ייעוץ טוב, מה איכפת לי אם קיבלתי את הייעוץ מעורך-דין שרשום בלשכת עורכי-הדין בישראל או מעורך-דין שכתוב על הדלת שלו שהוא עורך-דין זר?

אורן פרסקי:

לחוק הקיים מאוד מאוד איכפת ממני בן אדם מקבל ייעוץ. החוק מגן על הציבור.

היו"ר דוד רותם:


זה כי החוק רוצה להגן על ייחודיות המקצוע.

אורן פרסקי:

הוא רוצה להגן על הציבור שיקבל את הייעוץ רק ממי שעבר את כל המשוכות, מי שנבדק שאין לו עבר פלילי, מי שנבדק שיש לו את האקספרטיזה,  מי שלמד במוסד מוכר ומי שעמד בכל הדברים האלה, ואז יודע הצרכן, הקליינט, שהוא בא מהרחוב לתוך דלת משרד עורכי-דין, הוא יודע לאן הוא בא. אני רוצה שהוא ימשיך לדעת לאן הוא בא ושהוא יקבל את ההגנות האלה. בחוק הזה הוא מקבל הגנה מסוימת לגבי עורך-הדין הזר.

היו"ר דוד רותם:


ואם אנחנו נקבע כללי גילוי?

קריאה:

כבר קבעת.

היו"ר דוד רותם:


נניח שיהיה מצב  שבו ייאמר שעורך-דין זר, כשהוא נפגש עם הלקוח, יהיה חייב להזדהות ולומר שהוא עורך-דין זר בעל רשיון בארצות-הברית, באנגליה או במקום אחר.

אורן פרסקי:

במקום להטיל צרות שאין שום דרך לפקח עליהן ומגבלות, אני אומר שפשוט נפריד. 

היו"ר דוד רותם:


הבעיה היא הפיקוח?

אורן פרסקי:

בהצעה שלך לדעתי הבעיה היא הפיקוח.

היו"ר דוד רותם:


חוק לשכת עורכי-הדין אומר שכל מתמחה צריך לעשות התמחות של שנה לפחות, חמש שעות, חמישה ימים בשבוע בשעות הבוקר. איך מפקחים על זה? אתה יכול לומר לי?

אורן פרסקי:

יש לנו 50 מפקחים שעושים ביקורים, כולל ביקורי פתע, ובודקים אם המתמחים נמצאים או לא נמצאים. לומר לך שזה פול פרוב, זה לא פול פרוב, אבל מאמץ אנחנו עושים.

היו"ר דוד רותם:


שלושים שנים הייתי מאמן ואף פעם לא  הייתה אצלי ביקורת.

אורן פרסקי:

אנחנו מוציאים הרבה כסף על הפיקוח הזה ואנחנו מוסיפים כל הזמן פיקוח.

יריב לוין:

אני כל הזמן שואל למה אנחנו צריכים ללכת למעין ניסיון מרחיב לכת כזה במקום לדגם שעל דעת כולם עובד מצוין במשרדי רואי החשבון.

היו"ר דוד רותם:


משום שאני רוצה שותפויות עם עורכי-דין זרים כי אני רוצה שעורכי-דין זרים יוכלו לקנות משרדים ולשלם כסף ולהעסיק כמה שיותר עורכי-דין ישראלים, ואז  בעוד עשרים שנים כל עורכי-הדין הזרים יברחו מכאן מסיבה אחת פשוטה והיא שתהיה לי כאן שכבה של עורכי-דין שיוכלו לעסוק בכל הנושאים הבינלאומיים וזה לא יהיה מצומצם לשני משרדים בארץ או לחמישה משרדים. תהיה לי שכבה רחבה מאוד.

אורן פרסקי:

יש לך כבר היום שכבה כזאת.

היו"ר דוד רותם:


כמה משרדי עורכי-דין כאלה יש היום?

אורן פרסקי:

כאלה שיכולים לעשות גם עסקאות בינלאומיות?

היו"ר דוד רותם:


כן. כמה?

אורן פרסקי:

לפחות מאה. 

היו"ר דוד רותם:


כמה עורכי-דין עובדים במאה המשרדים האלה?

אורן פרסקי:

תכפיל פי עשר.

היו"ר דוד רותם:


אלף.

אורן פרסקי:

יותר.  יש 10,000.

היו"ר דוד רותם:


אני רוצה שמתוך 50 אלף עורכי-דין בארץ, 30 אלף יוכלו לעשות את זה. הם יהיו שכירים במשרדים כאלה ויקבלו ניסיון וידע.

יריב לוין:

עם שכירים אין לי בעיה. אני לא מדבר אתך על שכירים. אני מדבר על שותפים.

היו"ר דוד רותם:


למה עינך צרה בזה שלי היה משרד ובא עורך-דין אמריקאי ורוצה לקנות 50 אחוזים מהמשרד שלי? אני רציתי שפרסקי יקנה את המשרד שלי, אבל הוא אמר לי שהמשרד שלי לא שווה עשר אגורות והוא לא רוצה לקנות אותו, אבל ההוא מוכן לשלם לי מיליון דולר עבור המשרד. מה קרה?

יריב לוין:

אני אזכיר לך שבסעיף הקודם מדובר על כך שאם אנחנו הולכים לחובת ביטוח ולערבויות, אנחנו מבטלים את המגבלה של האחריות המוגבלת.

אורן פרסקי:

לכן הם יבואו באחריות מוגבלת.

יריב לוין:

עכשיו אנחנו כבר הולכים עוד צעד ועכשיו אנחנו כבר עושים שותפויות עם משרדים שיש להם אחריות מוגבלת.

יובל וולמן:

לא. זה לא נכון.

היו"ר דוד רותם:


כתוב שזה אסור.

יובל וולמן:

אם הוא לא מוגבל או שהוא לא משתף עורכי-דין, רק עורכי-דין כשותפים, אסור לו לא כשכיר ולא כשותף. ישראלים לא באים במגע אתו.

יריב לוין:

אני לא יודע. אני לא מצליח להבין למה עריכת הדין צריכה להפוך לשפן הניסיונות.

היו"ר דוד רותם:


למה זה שפן ניסיונות?

יריב לוין:

זה מה שקורה.

היו"ר דוד רותם:


למה? תסביר לי איפה הדבר שמטריד אותך?

יריב לוין:

מה שמטריד אותי זה למה מה שטוב לראיית חשבון, אנחנו צריכים ללכת לצעד שהוא הרבה מעבר לזה, כאשר באופי המקצוע, המקצוע שם הוא עם אופי הרבה יותר בינלאומי מאשר כאן. זאת שאלת היסוד. כאשר מנגד, אני עוד לא רואה את הדיבידנדים האדירים שאנחנו מרוויחים מכל הסיפור הזה.

היו"ר דוד רותם:


הדיבידנד הוא שיבואו לכאן עורכי-דין בעלי ידע עם כל מיני דינים זרים והם יעסקו בדין הזר ויוכלו לעשות שותפות אתי מפני שאין לי מושג בדין הזר ואני רוצה לעבוד עם אותו עורך-דין ואני לא רוצה לשלם שלוש פעמים. אני עורך-דין ישראלי, אני מקנא בחברות הגדולות שעובדות בעסקים בינלאומיים, ואני רוצה גם לעבוד בעסקים בינלאומיים. בא אלי לקוח ושואל אותי איפה נמצאת ניו-יורק, ואני אומר לו שאני לא יודע איך כותבים ניו-יורק, ולכן הוא אומר לי שהוא הולך למשרד שכן יודע. אני רוצה שאני אומר לו שאני לא יודע איפה ניו-יורק, אבל יש לי כאן שותף שהוא מומחה לדין האמריקאי, הוא היה שופט של בית משפט עליון בארצות-הברית, הוא מומחה בדין האמריקאי והוא יכול לתת לך ייעוץ. מה רע בזה? תסביר לי מה רע בזה. אני עכשיו לא מסתכל על זה גילדאית. אני יצאתי מהגילדה. אני לא מסתכל עכשיו על לשכת עורכי-הדין או על עורכי-הדין. לקליינט הישראלי, מה רע בזה? במה אני פוגע בקליינט הישראלי?

יריב לוין:

לא הבנתי מה הוא מרוויח מזה.

היו"ר דוד רותם:


הוא מרוויח מזה שהיום אם הוא רוצה לקבל ייעוץ כזה, הוא צריך ללכת למשרד ישראלי, ישמעו אותו, יעבירו את זה לעורך-דין זר  והוא ישלם פעמיים שכר טרחה. כך הוא ישלם פעם אחת.

יריב לוין:

למה הוא ישלם פעם אחת?

היו"ר דוד רותם:


משום שאני שולח אותו לעורך-הדין האמריקאי שיושב אצלי.

אורן פרסקי:

הוא לוקח 750 דולר לשעה.

היו"ר דוד רותם:


אני יודע על משרדי עורכי-דין ישראלים שלוקחים אלף דולר לשעה.

יריב לוין:

אם אני אלך בקו הטיעון שלך, אני מגיע בדיוק למסקנה ההפוכה. כי אז מה שיקרה, שהמשרדים שיעסיקו אצלם את עורך-הדין הזר בשותפות כזאת, הם לא יהיו מאה משרדים אלא הם יהיו אולי עשרה או 15 משרדים. להם יהיה יתרון מובהק על פני כל האחרים כי אין שוק ולא יהיה. 

היו"ר דוד רותם:


עכשיו אתה חזרת לטיעון הגילדאי.

יריב לוין:

לא.

היו"ר דוד רותם:


היום יש אלף עורכי-דין שעוסקים בתחום הזה. אני רוצה שיהיו עשרים אלף.

יריב לוין:

אבל לא יהיו עשרים אלף.

היו"ר דוד רותם:


למה לא יהיו?

אורן פרסקי:

כי אין הצדקה מהשטח.

היו"ר דוד רותם:


אם אין הצדקה מהשטח, עורכי-הדין הזרים לא יבואו עם מיליון דולר ויקנו את המשרד שלי.

אורן פרסקי:

סביר שהם לא יבואו.

היו"ר דוד רותם:


אם כך, מה איכפת לך? תן לשוק לעשות את שלו.

יריב לוין:

להפך, לדעתי הפירמידה תצטמצם לאותם משרדים שהיקף העבודה שלהם הוא כזה שמצדיק שותפות או העסקה של עורך-דין זר אצלם במשרד במשרה מלאה.

היו"ר דוד רותם:


הוא חשש שהם יבואו עם המיליונים שלהם ויקנו את החברות הישראליות אבל זה לא יקרה. 
אני אומר לך מה יקרה. זה לא יקרה מסיבה אחת פשוטה והיא כי יבוא עורך-דין אמריקאי ויאמר שהוא רוצה לנסות. יבוא למשרד בינוני, לא למשרד ענק כי במשרדים הענקים לא צריך אותו, הם כבר עובדים עם עורכי-דין אמריקאים בחוץ לארץ, הוא יבוא לכאן ויאמר שהוא רוצה לעבוד כאן בשותפות, בואו נעשה שותפות, הוא ייתן ייעוץ. יראה שזה הולך, יפתח את העסק. יראה שזה לא הולך, יקום וילך הביתה.

יריב לוין:

כמה כאלה יהיו בסוף?

היו"ר דוד רותם:


אם לא יהיו, אין לי בכלל בעיה.

יריב לוין:

אבל הוא ילך למשרדים הגדולים כי שם ייקחו מישהו שישב שם במשרה מלאה מכיוון שיש להם מספיק עבודה בשבילו והפירמידה תצטמצם.

היו"ר דוד רותם:


אם הוא ילך למשרדים הגדולים, ממילא לא השתנה כלום.

יריב לוין:

לא. היום לצורך העניין, אם אני משרד בינוני ובא אלי לקוח כזה או יש לי לקוח שצריך שירות מהסוג הזה, אני נמצא בדיוק באותו מצב כמו המשרד הגדול, אני מאתר מישהו בחוץ לארץ שמולו אני יכול לעבוד ולבצע את הפעולה הזאת. עכשיו אני אעמוד בדיוק במצב ההפוך, אם זה היעד שאתה רוצה להשיג. במשרד הגדול הוא ישב חדר ליד ואצלי זה לא יהיה כי אין לי חמישים לקוחות כאלה.

היו"ר דוד רותם:


זה נכון.

יריב לוין:

אתה תכניס את כל המערכת לתוך המשרד הגדול.

היו"ר דוד רותם:


אבל אתה רוצה להגן על הציבור.

יריב לוין:

אני נמצא כאן. אל תיקח אותי לשם.

אורן פרסקי:

גם 50 אלף עורכי-דין הם חלק מהציבור. זה נכון מה שאומר חבר הכנסת לוין. 

היו"ר דוד רותם:


מה שאומר חבר הכנסת לוין הוא הנכון?

אורן פרסקי:

הוא גם נכון.

היו"ר דוד רותם:


כי קודם טענת בדיוק הפוך.

אורן פרסקי:

לא. מה שאני טענתי, אני עדיין טוען. אני אומר שבנוסף.

היו"ר דוד רותם:


לא יכול להיות שנכון הוא גם שחור וגם לבן.

יריב לוין:

אני לא יודע מה לצורך העניין טוענת לשכת עורכי-הדין בנקודה הזאת. אני אומר שלטעמי מה שיקרה הוא שזה רק יצמצם. זה יגביר את היתרון של משרדים מעטים שיכולים להשיג שותפות כזאת.

היו"ר דוד רותם:


לא, ואני אסביר לך למה. לא יבואו לכאן רק עורכי-דין בליגה הראשונה אלא יבואו גם עורכי-דין מהליגה השנייה בארצות-הברית והם לא יוכלו ללכת למשרדים הגדולים משום שכאן, כשהם יבואו אלי, הם יקבלו שותפות והם יהיו שותפים במשרד ואילו במשרדים הגדולים הם לא יקבלו כלום. אתה לא מבין שעורך-הדין הזה גם יביא היקף עבודה אתו?

יריב לוין:

למה?

היו"ר דוד רותם:


כי יש לו גם קליינטים אמריקאים שמחפשים ייצוג בישראל ואז הוא יביא אותם אלי. אתה רק תגדיל את היקף המשרדים.

יריב לוין:

תמיד היו אומרים לי שצריך להרחיב את המשרד ואני הייתי אומר שכאשר יבוא הלקוח, אני כבר אמצא את המשרד להרחיב אותו. תאמין לי שזאת לא בעיה. זה בדיוק אותו עניין.

היו"ר דוד רותם:


זה הולך הפוך. כאשר אתה מגדיל את המשרד, יבואו הקליינטים.

יריב לוין:

לא בטוח.

גבריאל קלינג:

לשיתוף עורכי-דין זרים ברווחים ובהון, דהיינו, שיתוף כלכלי ולא רק תוספת, זה יקעקע את כל המבנה של הפעילות של עורכי-הדין לא מבחינתם אלא מבחינת טובת החברה. חוק לשכת עורכי-הדין וכללי האתיקה מלאים מגבלות שנועדו לטובת הלקוחות. רק אם ניקח את הדוגמה של ניגוד עניינים, בארצות הברית הבעיה של ניגוד עניינים היא חריפה פי כמה מאשר אצלנו ויש ספרות אדירה על החומות הסיניות שמקימים על מנת למנוע את ניגוד העניינים ויש לעג אדיר שדל כל מי שמטפל בזה, שאלה חומות נייר ושזה לא שווה מאומה, והם לא מתגברים על זה. להוסיף עוד פירמה גדולה, אני חושב שדווקא הפירמות הגדולות תבאנה ודווקא המשרדים הישראליים יהיו מעונינים, וזה בדיוק כמו אצל רואי החשבון כאשר תבאנה הפירמות הגדולות וייווצרו גופים אדירים שאי אפשר יהיה להשתלט. אני נותן רק דוגמה אחת לנושא של ניגוד עניינים שהוא נועד להגן אך ורק על הלקוח.

היו"ר דוד רותם:


יסביר לי כבודו למה זה כך.  למה בפירמה גדולה?

יוחנן פלסנר:

מה קורה אם מגיעה פירמה גדולה, היא פותחת משרד בארץ ומייצגת חברה ישראלית שרוצה להנפיק או לעשות מיזוג בחוץ לארץ?

גבריאל קלינג:

הבעיה איננה ספציפית למקרה מסוים אבל יש להניח שאם פירמה אמריקאית תבוא ותפעל כאן ביחד עם פירמה ישראלית בשיתוף ממש בנושא של הנפקות, תהיינה אלה שתי פירמות שעוסקות בהנפקות. אם יש שתי פירמות שעוסקות בהנפקות, יש להניח שעשויים להיות ניגודי אינטרסים בין הלקוחות שעוסקים בהנפקה.


דבר שני שאני רוצה לומר ואני חושב שהוא יותר חשוב מההערה הראשונה שלי.  שמענו מאנשי משרד האוצר והמשפטים במשך יומיים – אבל בעיקר מאנשי האוצר – שזה כדוגמת רואי החשבון.

יובל וולמן:

לא נכון.

היו"ר דוד רותם:


לא, להפך. הלשכה אמרה שנעשה כמו אצל רואי החשבון.

גבריאל קלינג:

המנכ"ל אמר.

אורן פרסקי:

המנכ"ל אמר כמו שקיים אצל רואי החשבון.

גבריאל קלינג:

אני מסיר את הפתיח ואני ממשיך את דבריי. אצל רואי החשבון קיים המודל של שיתוף פעולה בינלאומי והייתה תחושה כאן – ואולי אני טועה בתחושה – ששם קיים שיתוף. בתקנות רואי חשבון כתוב בצורה חד משמעית שעיסוק בראיית חשבון בשותפות עם אדם שאיננו רואה חשבון, זה אחד הדברים האסורים. משרד רואה חשבון זר איננו רואה חשבון לצורך חוק רואי חשבון. זאת אומרת, אותו שיתוף פעולה שכולנו מודעים לו ולבטח קיים והמשרדים הישראליים נושאים את השמות הזרים, זה נעשה ללא שיתוף כלכלי. מדוע אותו הדבר שפועל כבר מספר גדול של שנים, אם אני לא טועה למעלה מעשרים שנים, לא ליישם אותו גם לגבי עורכי-דין? מדוע צריך כאן, כמו שנאמר, משהו מאוד מאוד ניסיוני שיערער את הכל?

היו"ר דוד רותם:


מה הוראת הסעיף ברואי החשבון? 

גבריאל קלינג:

עיסוק בראיית חשבון בשותפות עם אדם שאיננו רואה חשבון, זה אחד הדברים אסורים על רואי חשבון.

היו"ר דוד רותם:


בשיתוף עם.

גבריאל קלינג:

עיסוק בשותפות.

יוחנן פלסנר:

מה הסמכויות שיש לרואה חשבון זר בארץ?

גבריאל קלינג:

אין לו סמכויות.

יוחנן פלסנר:

הוא לא יכול לעשות כלום?

גבריאל קלינג:

כלום.


יוחנן פלסנר:

גם לא לייעץ?

גבריאל קלינג:

לייעץ כן, אבל הוא לא יכול לחתום על מאזן. הוא לא יכול לחתום על תשקיף.

היו"ר דוד רותם:


זה גם עורך-דין זר לא יוכל לעשות.

גבריאל קלינג:

אופי הפעילות של רואה חשבון שונה מאופי הפעילות של עורך-דין. לגבי משפטנים זרים, הם יכולים לייעץ כבר היום ולא צריך את תיקון החוק, אבל אני לא רוצה לחזור על דברים שכבר נאמרו. 


אני סבור שרעיון טוב יהיה לאמץ את המודל – אני לא חוזר על כל מה שנדון כאן לגבי עורך-דין זר שיעסוק לבד אלא אך ורק בנושא של המשרדים והשותפויות – של רואי החשבון וזה בתור התחלה.

היו"ר דוד רותם:


זאת אומרת, מה שכבודו מציע בעצם, אנחנו הרי יודעים שהשותפות הזאת קיימת אלא שהיא לא נקראת שותפות וגם יש שיתוף כלכלי אלא שזה דמי חבר, תשלום דמי עמלות וכולי. זאת אומרת, אני אלך ואבשל חוק מלכתחילה כדי שיעקפו אותו בדרכים לא דרכים. למה שאני לא אפתח את דרך המלך?

סיגל קוגוט:

רואי החשבון, גם אנחנו לא מכירים טוב את המודל. אתם אומרים שהאוצר לא מכיר, אבל גם אנחנו לא מכירים אותו טוב. מאוד יכול להיות שמה שיש שם, זה בגלל שהעניין של השם פטור שם, ולכן הם מצאו דרכים עקלקלות באמצעות שם והסדרים פנימיים. בדיוק כמו שאומר היושב-ראש. אנחנו צריכים ללכת ולעשות משהו עקלקל כזה?

אורן פרסקי:

למה זה משהו עקלקל?

סיגל קוגוט:

כי אנחנו לא מכירים את המודל הזה.

גבריאל קלינג:

אם זה כך, אפשר לבדוק את זה, אפשר להזמין מישהו מלשכת רואי חשבון, לא ממשרד האוצר, שלבטח בקיא בזה. אני מבין שהיום לא מסתיים הדיון ולכן אפשר להזמין אותו למחר כדי שיאמר מה המצב למיטב הבנתו.

היו"ר דוד רותם:


לא אמרתי שהדיון לא מסתיים היום. 

שמעון שי לפיד:

אני רוצה להתמקד יותר בטיעון של אינטרס הציבור מהנימוקים של השגת גבול המקצוע. יש חשש, ואני יכול לתת דוגמאות מתחומים שאני מטפל בלשכה, שברגע שאתה תתיר ואתה תמנע את הסייג שכל אחד יעסוק בתחומו, זאת אומרת, אם אתה תאפשר שותפות שבמשרד אחד יהיה אפשרי לעסוק בשותפות גם בדין הזר וגם בדין הישראלי, יש חשש מגלישה של עיסוק של אנשים שמוסמכים לעסוק אך ורק בדין הזר לכיוון הדין הישראלי. אני יכול לתת דוגמאות שאני מטפל בלשכה בכל הנושא של הגנת המקצוע, דוגמאות של שיתופי פעולה אסורים בין עורך-דין לאנשים שיש להם הבנה במשפט הישראלי אבל לא קיבלו הסמכה. הפעילות הזאת היא פעילות שלא לטובת הציבור מכיוון שהציבור רוצה לקבל שירותים משפטיים בדין הישראלי ממי שהוסמך. לכן המדינה קבעה שהמקצוע הזה הוא טעון רישוי. אני מטפל במעל מאה תיקים כאלה. מבחינתי עורך-דין זר הוא לא יותר טוב מאשר פרה-ליגל שמכיר את הדין הישראלי יותר מאשר עורך-דין זר.

היו"ר דוד רותם:


בכמה תיקים כאלה אתה מטפל?

שמעון שי לפיד:

במעל מאה תיקים ואנחנו תובעים.

היו"ר דוד רותם:


אתה יודע כמה בפועל יש כאלה?

שמעון שי לפיד:

אני מתאר לעצמי שיש יותר.

היו"ר דוד רותם:


כמו שאתה מפקח על המאה האלה, אתה תעמיד לדין גם את השותף הישראלי וגם את עורך-הדין הזר לדין אתי ויהיה לך הרבה יותר ממאה תיקים. אם הם יחרגו, יהיה לך.

שמעון שי לפיד:

כן, אבל אני לא רוצה להגיע לעיסוק הזה.

היו"ר דוד רותם:


אנחנו לא מדברים על חאפרים. אתם מדברים על עורכי-דין שיבואו להקים שותפויות, ואם יבוא מישהו ויקים שותפות עם מישהו מאלבניה וישיג את תחום המקצוע באיזשהו כיוון, אני סומך על לשכת עורכי-הדין שתדאג להעמיד אותו במקום מהר מאוד.

שמעון שי לפיד:

אבל זה לא הכל. יש נימוק נוסף. רק להשלמת הנימוק הקודם אני אומר שעורך-דין זר מבחינתי הוא לא יותר מאשר אדם שיש לו ידע בדין הישראלי.

היו"ר דוד רותם:


מאכער.

שמעון שי לפיד:

אני לא רוצה לקרוא לו מאכער אבל אני אומר שעורך-דין זר, הידע המשפטי שלו מבחינתי כעורך-דין ישראלי הוא מוגבל מאוד ואני חושש מהגלישה הזאת, במיוחד בתחומים כמו התחומים של עריכת מסמכים משפטיים, שזה תחום מאוד מאוד לא ברור ועובדה שאנחנו מנסים להכניס כל מיני זיקות, ויש חשש שבתחומים הלא בהירים האלה תהיה דריסת רגל לעורכי-דין זרים, ואני לא בטוח שהמדינה מהאינטרס של הגנת הציבור תרצה לעודד את זה.


הטיעון הנוסף הוא עריכת שירות משפטי. אתה מתאר דוגמה שהיא יכולה להיות מאוד מציאותית אבל היא יכולה להיות מאוד תיאורטית ומולה אני יכול לתת דוגמאות, לא ללכת למערב אלא ללכת קצת יותר מזרחה. באים לכאן עורכי-דין זרים, עושים שותפות עם עורך-דין ישראלי ומכיוון שזאת שותפות, יש גלישה, במיוחד בהסכמים ודברים כאלה, במיוחד במשפט האזרחי-המסחרי שהוא יותר פרוץ. באים ועושים שיתוף פעולה עם עורך-דין ישראלי ולאט לאט הם גולשים לכיוון הדין הישראלי ועושים חוזים וכולי.

היו"ר דוד רותם:


זה היה הטיעון הראשון שלך של הגלישה.

שמעון שי לפיד:

כל השירות בעצם נעשה על ידי עורכי-הדין הזרים בסופו של דבר. הם לוקחים עורך-דין אחד כבובה, כחותמת, וכל השירות המשפטי יוצא מידיים ישראליות. אני לא בטוח שזה מה שהמדינה רצתה לעשות.


לכן אני לוקח את מה שחכמים אמרו, שנעשה סייג, ועכשיו אני מבין את זה יותר טוב על בשרנו. בואו לא נלך לפריצת גבולות ממש אלא בואו נלך צעד צעד.

היו"ר דוד רותם:


אנחנו כבר הרבה אחרי זה. זה היה נכון ביום שני בבוקר אבל אנחנו כבר הרבה אחרי זה.

שמעון שי לפיד:

לכן לשכת עורכי-הדין אומרת.

היו"ר דוד רותם:


אני יודע מה לשכת עורכי-הדין אומרת. לשכת עורכי-הדין מביעה התנגדות להסדרים המוצעים בסעיף ד' וההצעה היא למחוק את סעיף ד' מהצעת החוק.

שמעון שי לפיד:

אנחנו הלכנו הרבה צעדים לקראת. אנחנו אומרים שאנחנו מוכנים לשלוחות זרות, אבל שהן יתעסקו רק בדין הזר.

היו"ר דוד רותם:


על זה כבר דיברנו בפרק ההגדרות. דיברנו על מה זה שירות משפטי זר. כבר דיברנו על זה. אתה חוזר על מה שאמרת לפני יומיים אבל אין צורך בכך. תאמין לי שאני זוכר כל אחד מה אמר ומתי.

שמעון שי לפיד:

בתחילת הדיון אנחנו התנגדנו לשלוחות.

היו"ר דוד רותם:


עכשיו אתם מסכימים אלא שלא יעסיקו עורכי-דין ישראלים.

שמעון שי לפיד:

אחרי ששמענו את הרציונלים, אנחנו באמת מנסים להתאים את עצמנו.

היו"ר דוד רותם:


עכשיו אתם מתחילים לפגוע בעורכי-הדין הישראלים.

שמעון שי לפיד:

אנחנו לא רוצים לפגוע באף אחד. 

היו"ר דוד רותם:


אבל זה מה שאתם עושים. עד עכשיו דאגתם לעורכי-הדין, ועכשיו אתם מתחילים לפגוע בהם.

שמעון שי לפיד:

אני דואג קודם כל לציבור ואני לא אומר את זה מבחינה גילדאית. באמת ובתמים. יכול להיות שהגילדה מרוויחה מזה, אבל קודם כל נתתי נימוקים.

היו"ר דוד רותם:


כמה עורכי-דין הורחקו מהלשכה בשנה האחרונה?

אורן פרסקי:

לא הרבה.

היו"ר דוד רותם:


אז בואו נעזוב את הדאגה לציבור.

אורן פרסקי:

מה זה שייך?

היו"ר דוד רותם:


אחר כך אני אסביר לך.

יוחנן פלסנר:

אני אומר הערה כללית. אדוני היושב-ראש והחברים, בנושא המודל הנכון לפעילות של פירמות בארץ, הרי אנחנו לא מדברים על אותו עורך-דין זר אחד העולה החדש או מישהו שרואה כאן הזדמנות עסקית ובא לכאן ומתחבר. בסופו של דבר, איך שאני תופס את השוק הזה, המשמעות היותר מקרו היא שהשוק הגדול נמצא כאן בנושאים של שיתופי פעולה בינלאומיים, בין אם אלה הנפקות, מיזוגים או ייצוג שוטף של חברות ישראליות גדולות שעושות הרבה עסקים בחוץ לארץ. כאן נמצא באלק של הביזנס שעוסק בדין הזר. אחת ההשפעות שיכולה להיות לחוק הזה היא שאנחנו נראה את אותם השמות שאנחנו מכירים בניו-יורק או בלונדון או במקומות כאלה פותחים גם נציגויות כאן, אני מניח תוך רכישה של חברה ישראלית או שיפתחו נציגות מחדש וישכרו עורכי-דין. 
במקום שיהיו לנו שמות של עשרת הגדולים המוכרים, יהיו לנו עוד כמה שמות כאלה אמריקאים שלא הכרנו קודם. זאת ההשפעה של המהלך הזה, שהיא השפעה די גדולה על חלק מסוים של השוק שעוסק בעסקאות בינלאומיות.


משהו דומה קרה בשוק של רואי החשבון, בין אם אלה לא שותפויות. הרי זה לא רק שמשלמים איזו פרמיה קטנה, שימוש בשם, אלא יש כאן חלוקת רווחים, אני מניח, הרבה יותר משמעותית ויש כאן עסקים שמשתלבים בצורה הרבה יותר גורפת, גם מעבר של רואי חשבון וכן הלאה.


אני חושב אדוני היושב-ראש שכדי לגבש מודל נכון, את הכיוון הכללי של חיזוק השילוב ויצירת ההחלקה של היכולת לעשות עסקים עם חוץ לארץ, הוא כיוון נכון. השוק הישראלי תלוי ביכולת שלנו לעשות עסקים עם  חוץ לארץ, ביצוא וביבוא, ואין שום שאלה בכלל. המשק הישראלי תלוי בזה ואנחנו צריכים, כמו שאמר נציג האוצר, להסיר חסמים. כאן אין ספק למי שרוצה לדאוג לאינטרס של המשק הישראלי. עכשיו השאלה היא איך נכון לעשות את זה. מה שלי חסר זה ללמוד את הניסיון. יש תעשייה שהיא לא לחלוטין דומה אבל יש הרבה מקבילות בתעשיית ראיית החשבון ובתעשיית המשפטים או עורכי-הדין. כאן באמת חסרה לי הפקת לקחים ממה שקרה שם לגבי מה נכון או לא נכון ליישם משהו כזה. לא קיבלנו נתונים לגבי המודל הזה. 

בהיבט הזה אני לא רואה – וכאן אני מגיע לשורה התחתונה – מה הדחיפות להסכים עכשיו על מודל שבאמת יעשה שינוי די משמעותי בענף עריכת הדין, מה הדחיפות לעשות את זה בחוק ההסדרים. הרי זה לא נוגע לתקציב המדינה.

היו"ר דוד רותם:


ההסתייגות נרשמה.

יוחנן פלסנר:

את ההסתייגויות אנחנו נרשום בנפרד. אני כבר אומר שחלק מההסתייגויות לא תהיינה ברומו של עולם על מנת שנוכל לדבר במליאה ולבקר את הממשלה על כל נפלאותיה וכישלונותיה.  מבחינתי זה השלב הענייני של הדיון ובהיבט הענייני אני לא חושב שיש כאן באמת שינוי משמעותי שהולכת לעבור התעשייה הזאת, ומדוע לא ללמוד ממה שקרה בתעשיית רואי החשבון? אתה תתחייב כיושב-ראש, אתה הרי יודע לנהל דיונים ענייניים ויעילים, תגיד לא עכשיו אלא בדצמבר.

היו"ר דוד רותם:


אין סיבה. אתמול הסביר לנו המנכ"ל בצורה מאוד ברורה את הדברים. ביום שני הסביר לנו את זה יובל וולמן. אני לא מתחיל עכשיו לדון בזה עוד פעם.

יוחנן פלסנר:

לא ביקשתי לדון ברגע זה עוד פעם. אני שואל לגבי הלקחים על בוריים של מה שקרה מהשילובים.

היו"ר דוד רותם:


אני אומר לך את העובדה. אילו זה לא היה טוב, אני מניח שחלק גדול מהמשרדים של רואי החשבון כבר היו מבטלים את השותפויות האלה. תשים לב מה קורה. אנחנו כל הזמן רואים יותר ויותר חברות שמוסיפות חברות מחוץ לארץ. אילו זה היה כישלון, זה לא היה.

יוחנן פלסנר:

אני לא חושב שזה כישלון. חיוני, כן, אבל השאלה איך.

היו"ר דוד רותם:


גם אם אני מקבל את הטענה של לשכת עורכי-הדין שאצל רואי החשבון זאת רק שותפות בשם אבל אין שותפות כלכלית, לא במישרין ולא בעקיפין, אז עובדה היא שאתה רואה יותר ויותר משרדים גדולים בישראל, רציניים בישראל, שעושים את הדברים האלה ואתה כבר רואה את זה בדרג הביניים של משרדי רואי חשבון. 

יוחנן פלסנר:

הם מוצאים להם שותפויות ביניים.

היו"ר דוד רותם:


נכון. 5-6, אתה כבר רואה שהם עושים את זה. המשמעות היא שמסתבר שזה דבר שמועיל לרואי החשבון ולכן הם מעדיפים לעשות זאת.

יוחנן פלסנר:

תענה לשאלת ה-איך ולא ה-אם.

היו"ר דוד רותם:


רואי חשבון יכולים להיות שותפים אלא שאסור להם להיות שותפים כלכליים. זה לא רק שהם משתמשים בשם אלא הם מקבלים עזרה, ייעוץ וכולי. ללשכת רואי החשבון אין בעיה, אני מניח, שכאשר מדובר בחברה אמריקאית שהיא איננה מוגבלת במניות וכל חברי החברה הם עורכי-דין, שהיא תעסיק עורכי-דין ישראלים או שגם אז אתם מתנגדים.

אורן פרסקי:

הקונספט שאנחנו חשבנו שאנחנו יכולים להגיע להסכמה זה קונספט שמאפשר את השלוחות אבל בנפרד. זה היה הרעיון שהועלה אתמול.

יריב לוין:

אני חושב שיש דבר אחד בסיסי שאנחנו שופטים אותו לא נכון. אנחנו מסתכלים על החברה הניו-יורקית הגדולה המסודרת שבאה לכאן, ואני מסתכל על אותו ישראלי שילך ויפתח באיזושהי מדינת עולם שלישי עם איזשהו עורך-דין שהוא ימצא שם, איזו פירמה כזאת.

היו"ר דוד רותם:


איפה הוא יפתח, פה או שם?

יריב לוין:

שם.

היו"ר דוד רותם:


שם, שיעשה מה שהוא רוצה. למה זה מעניין אותי?

יריב לוין:

הוא יבוא עם הדבר הזה ויפתח כאן שלוחה ויעסיק בה עורכי-דין ישראלים.

יוחנן פלסנר:

למה הוא צריך את המשרד שם?

אורן פרסקי:

כי יש לו עבר פלילי.

יריב לוין:

הוא יעשה כאן שותפות עם משרד ישראלי. 

היו"ר דוד רותם:


ההוא ממדינת עולם שלישי הגיע לכאן והקים כאן שלוחה של המשרד שלו עם חמישה עורכי-דין ישראלים.

יריב לוין:

המשרד כולו עוסק בדין הישראלי.

היו"ר דוד רותם:


מי עובד שם?

יריב לוין:

חמישה שכירים.

היו"ר דוד רותם:


מה מפריע לך? הם חמישה שכירים שמותר להם לעבוד בדין הישראלי.

יריב לוין:

אני גומר במכה אחת את כל הכלל העקרוני שאומר שאי אפשר לשתף בשכר טרחה של עורכי-דין למי שאינם עורכי-דין.

היו"ר דוד רותם:


קודם כל, התשובה היא כן. זה נכון. האם היום זה לא קיים?

יריב לוין:

לא, היום זה לא קיים.

אורן פרסקי:

אסור.

יריב לוין:

עובדה שאתה בעצמך סיפרת שהיית צריך להעביר את המשרד שלך ולא העברת אותו לאשתך.

היו"ר דוד רותם:


כי אשתי לא עורכת-דין אבל אתה באמת לא מכיר את ההסדרים הקיימים היום?

יריב לוין:

את ההסדרים הקיימים היום אני מכיר. זה עדיין לא דומה למה שיהיה כאן.

היו"ר דוד רותם:


למה? מה יקרה? אתה אומר שאותו אחד מהעולם השלישי יבוא לכאן ויפתח משרד, וזה בסדר. עם זה אין לך בעיה. הוא יירשם כעורך-דין זר. הבעיה שמטרידה אותך היא שהוא יעסיק עורכי-דין ישראלים.

יריב לוין:

או יהיה בשותפות.

היו"ר דוד רותם:


עזוב לרגע את השותפות. מה איכפת לי? אני הרי טוען שכבר מזמן היה צריך לבטל שני סעיפים בחוק לשכת עורכי-הדין.

יוחנן פלסנר:

שהם?

יריב לוין:

זאת עמדה שלך.

היו"ר דוד רותם:


זאת עמדה שלי. אני אומר שזאת עמדה שלי. 

יריב לוין:

על זה אני לא מתווכח.

היו"ר דוד רותם:


אגב, יש גם מקרים שבחוק הישראלי מותר לשתף שותפים. אם במקום להיות חבר כנסת הייתי מת, היה מותר לתת לאשתי כסף.

יריב לוין:

אם כך, אז בוא נעשה את זה. לא נעשה את זה בדרך העקלקלה.

היו"ר דוד רותם:


מכיוון שעכשיו מונח על שולחננו עניין אחד, אנחנו נפתור את העניין הזה. אחר כך יכול להיות שאנחנו ניזום – ואני מקווה שאתה תעזור לי בזה – שאם אתה היית עורך-דין ויש לך משרד אבל עכשיו אתה חבר כנסת. אם אתה מת, האישה יכולה לקבל כספים מהמשרד. אם אתה חבר כנסת, אתה לא יכול.  כשאתה חי, לא יתנו לך ליהנות מהכסף, אבל אם אתה מת, יתנו לאשתך ליהנות ממנו. זה דבר שהוא לא נכון.  אין שום סיבה בעולם לעשות את זה.

יריב לוין:

לא הבנתי למה אנחנו צריכים לייצר פתח מהסוג הזה שהוא על פניו פתח לרמאויות.

היו"ר דוד רותם:


לא, להפך, אני פותח את זה בהגינות. אני לא עושה את הרמאויות. רמאויות זה אם אני אאסור את זה, אז יהיו רמאויות כי מה שיקרה הוא שאני אשלם להם דמי שימוש בשם ואני אקבל על זה חשבונית. זאת לא תהיה שותפות. אני אשלם לו עבור שעות ייעוץ שהוא נתן לי ואז אני אשלם לו 50 אחוזים משכר הטרחה שיגיע למשרד והוא ייתן לי חשבונית ייעוץ.

יוחנן פלסנר:

על מנת להתמודד עם הטענה הזאת, הבעלים של החברה חייב להיות עורך-דין. אם זה כך, הטענה של חבר הכנסת לוין לא קיימת.

יריב לוין:

לא, אין בעיה. במדינת עולם שלישי, אתה יכול להיות עורך-דין תוך שבוע. תקנה את התעודה ובאותה דקה אתה עורך-דין. 

יוחנן פלסנר:

אתה טוען שאתה מצאת דרך לעקוף את החוק בארץ?

אורן פרסקי:

לא, אי אפשר.

יריב לוין:

זה יותר מסובך. האמן לי. המציאות היא שזה מסובך ולא פשוט העניין. 

היו"ר דוד רותם:


מה מסובך?

יוחנן פלסנר:

הוא אומר שעורך-דין ממדינת עולם שלישי תקים שותפות עם עורך-דין ישראלי אבל מאחורי עורך-הדין מהעולם השלישי עומד ישראלי.

יריב לוין:

לא. אני אהיה עורך-הדין בעולם השלישי. אני אבוא, אוציא רשיון בניגריה ואבוא לכאן. 

היו"ר דוד רותם:


ואתה תיתן ייעוץ בדיני העולם השלישי.

יריב לוין:
אני לא אתן שום דבר. אני אעסיק כמה עורכי-דין ואני אקח את הכסף. אני אהיה כמו מרפאת שורש.

היו"ר דוד רותם:


אני יכול לתת לך פתרון לבעיה הזאת שהוא הרבה יותר פשוט. יש לך מצלמה בבית? אתה תפתח היום משרד עורכי-דין, תעסיק חמישה שכירים, תבוא ותהיה אחראי על הארכיון של המשרד וישלמו לך בשביל זה משכורת מפה ועד הודעה חדשה. מה הבעיה? אתה רוצה שאני אלמד אותך איך עוקפים את הוראת החוק הזאת? תיכנס אלי אחר כך ללשכה ואני אספר לך.

יריב לוין:

זה לא כל כך פשוט.

היו"ר דוד רותם:


זה מאוד פשוט.

יוחנן פלסנר:


יש לך 50 אלף עורכי-דין אבל רק מחפשים כאן אנשים שהם לא עורכי-דין לפתוח משרדי עורכי-דין משגשגים?

יריב לוין:

תראה מה קרה ברפואה.

היו"ר דוד רותם:


מה קרה? פתאום יש משרדים ואנשים מקבלים משכורת כמו שצריך ויש להם ספרייה, יש להם מזכירות, יש להם מחשב.

יריב לוין:

העסק קורס והמטופלים נשארים בלי הטיפול.

היו"ר דוד רותם:


העסק לא יכול לקרוס. הם נותנים ערבויות וביטחונות ועורכי-דין ישראלים.

יריב לוין:

תראה מה קרה במרפאת שורש. 

היו"ר דוד רותם:


ומה קורה כאשר חמשת עורכי-הדין הישראלים האלה פותחים לעצמם משרד בלי איש ההון מאחוריהם והעסק קורס?  מה ההבדל אם עומד מאחוריהם איש הון או לא עומד איש הון. אין לזה שום חשיבות.

יריב לוין:

בוודאי שיש הבדל. כאן יש לך מערכת למשל של הלשכה שלוקחת את התיקים וממנה עורך-דין.

היו"ר דוד רותם:


זה יישאר אותו הדבר כי חמשת עורכי-הדין הישראלים האלה הם ישראלים שרשומים בלשכה. זה יהיה אותו הדבר.

יריב לוין:

אין לך כאן הסדר לזה.

היו"ר דוד רותם:


הם עורכי-דין ישראלים. אתה חושב שאם אתה עורך-דין שכיר, לא חלה עליך אתיקה ולא חלות עליך הוראות הלשכה? 

יריב לוין:

אבל המשרד הוא לא משרד ישראלי.

היו"ר דוד רותם:


המשרד לא מעניין אותי. גם המשרד שהיה לי לא היה רשום בלשכה.

יריב לוין:

בוודאי שכן.

היו"ר דוד רותם:


לא. מה פתאום? כל אחד מאתנו היה אחראי בפני עצמו.

אורן פרסקי:

בואו נבין איפה הבעיה האמיתית. יש כל הזמן אנשים שמתדפקים על דלתותינו בלשכת עורכי-הדין ורוצים להיות עורכי-דין אבל יש להם בעיה, או שהם לא עברו את המבחן, או שיש להם משהו בעבר שלהם שלא מאפשר להם, כיוון שהחוק מונע. הם באים אלינו והם מנסים בתחבולות להיכנס.

יוחנן פלסנר:

אתה אומר שבמקום זה הם יירשמו במקום אחר.

אורן פרסקי:

נכון. 

סיגל קוגוט:

אבל את זה אתה יכול לבדוק.

היו"ר דוד רותם:


אתה חוזר לסעיף הראשון שכבר דיברנו עליו והוא לא קשור לעניין.

אורן פרסקי:

על הסכנה הזאת מדבר חבר הכנסת לוין. ברגע שאתה פותח בליברליזציה גדולה מדיי, אתה לא יכול אחר כך למנוע את זה.

יוחנן פלסנר:

גם בפוליטיקה יש את הבעיה הזאת. מי שניסית לסלק אותו מהסניף בגלגול אחד, מופיע אחר כך במוסד אחר בשלב מאוחר יותר.

היו"ר דוד רותם:


לא, זה הולך אחרת. אתה פתאום מוצא אותו במפלגה אחרת ובתפקיד אחר.

יובל וולמן:

משפט אחד לחבר הכנסת לוין.  בהגדרה של משרד עורכי-דין – להרגיע את החששות מפני מניפולציות שאפשר לעשות – שניתן לאכוף אותה נאמר שמרכז פעילות של משרד עורכי-דין בארץ צריך להיות מחוץ לישראל. זה מאוד מקשה, בהנחה שניתן לאכוף את זה ואני חושב שיש כלים לאכוף את זה, על המניפולציות.


היום בהסדר שקיים, שותפות של משרד עורכי-דין אפשר לפתוח בחוץ לארץ. ישראלים יכולים לרשום אותה בחוץ לארץ ואין שום מגבלה בחוק לשכת עורכי-הדין.

אורן פרסקי:

אבל הם לא יהיו עורכי-דין. עורך-דין ישראלי הוא כבר עורך-דין ישראלי. הוא עבר את הבדיקה. מי שלא עורך-דין, לא יכול להיות.

יובל וולמן:

כל מה שרציתי לומר הוא שמניפולציות על פתיחת עסקים בחוץ לארץ ולהבריח את הלבנות ההון לשם, את זה אפשר לעשות היום ולא עושים.

יריב לוין:

אני לא מבין דבר בסיסי. למה לא ללכת בצעדים זהירים יותר? יש דגם שאתם אומרים שלא מתאים לכם, בסדר, אבל בואו נגדר את זה לאיזשהו מינימום, נראה שזה בכלל עובד, נראה שלא נגרמים כאן נזקים אדירים, נראה שבסוף מרוב רצון לפתוח ולהסיר חסמים, לא סיבכנו את המצב והרענו אותו ביחס למה שקורה עכשיו. למה ההתעקשות הזאת?

יובל וולמן:

אני חושב שאנחנו הולכים בצורה מאוד מדודה.

יוחנן פלסנר:

אם יש לי משרד שנותן לי שירותים מסחריים, אני תאגיד גדול, אחד מהמשרדים הישראליים נותן לי את כל השירותים אבל לקראת הנפקה אני רוצה ללכת למשרד הכי טוב בחוץ לארץ.

יריב לוין:

אני בעד. אז בוא ניתן לו לפתוח שלוחה על טהרת עורכי-דין זרים.

יוחנן פלסנר:

ואיך הם יכולים לשתף פעולה ביניהם?

יריב לוין:

יכולים בלי בעיה.

אורן פרסקי:

גם כשהוא בחוץ לארץ, אנחנו משתפים פעולה אתו. אין שום בעיה בשיתוף פעולה.

היו"ר דוד רותם:


שמענו את כל ההערות בנושא ואנחנו עוברים לפרק האחרון, פרק התחולה.

יוחנן פלסנר:

אתה רוצה להחליט בהצבעות או לומר מה החלופה אליה אתה רוצה ללכת?

היו"ר דוד רותם:


יהיו שתי חלופות להצבעה. 

יוחנן פלסנר:

תאמר מה החלופות. בהתחלה נאמר שיש שתי חלופות ואז בין שתי החלופות היו עוד שתי חלופות, אם אני זוכר נכון.

סיגל קוגוט:

אני יודעת לאן הרוחות נושבות. חלופה אחת היא המקורית והחלופה השנייה היא ההצעה שלכם שיפתחו שלוחות אבל הן תהיינה זרות.

אורן פרסקי:

וגם אפשרות להשתמש בשם.

סיגל קוגוט:

אלה שתי החלופות הנורמליות שצריך להחליט ביניהן.

היו"ר דוד רותם:

ההסתייגות שלך תהיה החלופה שלהם.

יוחנן פלסנר:

נכון. באופן ענייני אני חושב שהחלופה השנייה היא עדיפה.

סיגל קוגוט:

שתהיה קוהרנטיות בתוך החוק הזה.

קריאה:

החלופה של השם היא לא מאוד קוהרנטית.

היו"ר דוד רותם:


ההסתייגויות לא שואלות את הממשלה מה לכתוב. ההסתייגויות כותבות מה שהן רוצות. זאת תהיה ההסתייגות של חבר הכנסת פלסנר.

סיגל קוגוט:

אנחנו נביא שתי חלופות ומה שנופלת, הופכת להסתייגות.

היו"ר דוד רותם:


כן. אנחנו נצביע על ההצעה המקורית, ואם היא תיפול, אנחנו נצביע על ההסתייגות.

יוחנן פלסנר:

תרשמי לי אותה.

היו"ר דוד רותם:


אנחנו עוברים לפרק ד', תחילה ויש לי בעיה עם הניסוח שאתם הצעתם.

אלעזר שטרן:

תחילתו של פרק זה, בניסוח המקורי הוא 30 ימים ואנחנו כתבנו שישה או תשעה חודשים מיום פרסומו של חוק זה או ביום כניסתו לתוקף הצו לפי סעיף 98ה(א) ו-(ב), לפי המאוחר.

היו"ר דוד רותם:


סעיף 98ה הוא גם בפרק הזה. לכן אי אפשר יהיה לפרסם צו לפי סעיף 98ה אם הפרק הזה לא נכנס לתוקף.

סיגל קוגוט:

עושים את זה במקביל.

היו"ר דוד רותם:


לא. זה בעייתי. השאלה מה חותמים קודם.

סיגל קוגוט:

עושים את זה ביחד.

היו"ר דוד רותם:


אי אפשר לעשות את זה ביחד.

סיגל קוגוט:

למה? הרי החוק הזה יעבור הצבעה בכנסת.

היו"ר דוד רותם:


סעיף 98ה נמצא בפרק הזה או בפרק אחר? הפרק הזה לא ייכנס לתוקפו עד שלא יפורסם צו. צו לא יכול להיות מפורסם כאשר החוק לא בתוקף כי השר לא יכול לחתום, אין לו סמכות לחתום על צו.

סיגל קוגוט:

למה אין לו סמכות? 

היו"ר דוד רותם:


כי הפרק לא נכנס לתוקף.

סיגל קוגוט:

לזה יש לנו פורמולות מקובלות.

היו"ר דוד רותם:


יכול להיות, אבל צריך לבדוק.

סיגל קוגוט:

בסדר.

היו"ר דוד רותם:


הכוונה שלי היא שהחוק הזה ייכנס לתוקפו תשעים ימים לאחר פרסומו של צו.

סיגל קוגוט:

לא, תחילתו זה פרסומו. תחילה של צו זה ביום פרסומו. תן לי לבדוק את הפורמולות.

היו"ר דוד רותם:


איך השר יכול לחתום על צו? אין לו סמכות. מאיפה הוא לוקח סמכות?

סיגל קוגוט:

זה נכון שזה מעגל, אבל ככה עושים. תן לי לבדוק את זה.

היו"ר דוד רותם:


תכניסי באיזשהו מקום סעיף.

אורן פרסקי:

אל תשכחו את הצורך של הלשכה להיערך לכך. אמרנו אתמול שנה.

סיגל קוגוט:

או תשעה חודשים או חצי שנה.

היו"ר דוד רותם:


מי אמר שנה?

אורן פרסקי:

גם אדוני אמר שנה.

היו"ר דוד רותם:


אתמול אמרתי במפורש שזה לא יהיה לא שנה ולא שלושים ימים.  אמרתי לא זה ולא זה ואכן זה לא יהיה לא זה ולא זה, כי כשאני אומר שזה יהיה תשעים ימים אחרי כניסתו של הצו, אתה יכול להיות בטוח שזה יותר מחצי שנה אלא אם כן תכניסו את סעיף 7 לפרק אחר.


רבותיי, אני אודיע מתי ההצבעות.


חבר הכנסת פלסנר, נא להגיש את ההסתייגויות שלך בכתב.

יוחנן פלסנר:

לפני הדיון?

סיגל קוגוט:

כן.  אני אבוא לדיון עם הסתייגויות ורק יצטרכו להצביע עליהן.

יוחנן פלסנר:

אין בעיה. את מקלה על עבודתי, אבל השאלה רק  לפי איזה טקסט אני עובד.

סיגל קוגוט:

הטקסט של השלוחות, אנחנו כבר עשינו. אלעזר ניסח אותו אתמול ואנחנו נעשה את זה בשבילך. אתה תתייחס לטקסט שיש לך עכשיו.

יוחנן פלסנר:

אבל זה טקסט שיש בו כל מיני חלופות.

סיגל קוגוט:

לא, יש פה רק בשתי נקודות.

היו"ר דוד רותם:


מתי אתם תהיו מוכנים?

סיגל קוגוט:

מרגע שנקבל את ההסתייגויות, שלוש שעות.

היו"ר דוד רותם:


חבר הכנסת פלסנר, תוך כמה זמן אתה מוסר את ההסתייגויות?

יוחנן פלסנר:

שעתיים. אתה יכול להצביע גם בזמן המליאה?

היו"ר דוד רותם:


כן. יש לי אישור. אל תדאג, אני אקרא לך לבוא להצביע.


הדיון נדחה להמשך למועד עליו נודיע, ועד השעה 14:30 יש להגיש הסתייגויות.


הישיבה ננעלה בשעה   12:30 .

